text:
Un di e balornan klave di Fundashon Alton Paas ta solushon. Tur kos ta un reto ku tin su solushon p’e. Ku e pensamentu ei Fundashon Alton Paas a start e proseso pa por fasilitá klientenan ku ta hasi uso di entre otro AP Center i Wheelee.
Mayoria kliente ku ta hasi uso di e dos inisiativanan aki di Fundashon Alton Paas ta personanan ku ta sufri di un paralisis pero ku mester firma presensia di training òf firma despues ku e persona keda transportá.
Hopi bia e paralisis ta hasi e firmamentu difisil i esei a laga Fundashon start un proseso pa yega na un solushon. Despues di diferente kombersashon a yega na e kompania IBIS Management ku a sostené e proyekto aki pa yega na un solushon digital y moderno pa e klientenan di Fundashon Alton Paas. E solushon ta kosisti di un plataforma digital kaminda e proseso di registrashon y comprobante di presensia ta wordu automatisa via mobile app y un console central. E funkshonalidad pa identifika ku un QR code y scan, ta e parti klave di e solushon aki.
E tipo di solushonan aki ta birando klave den nos bida diario, y IBIS Management ta commited pa sostene nos den e paso importante aki, hasiendo e donashon di e solushon na Fundashon Alton Paas.
Most accessible employer
IBIS no ta un kompania deskonosí. Na 2017 IBIS Management a risibí e premio di ‘Most Accessible Employer’ durante e Curaçao Inclusion Award pa stimulá aksesibilidat na Korsou. Esaki tabata un kategoria spesial pa duna rekonosementu na doñonan di trabou ku a tuma un persona den servisio ku tin un desabilidat. E ganadó a keda skohe basá riba votashon di komunidat pa asina yega na e kompania ku Kòrsou ke rekonosé komo e employer mas aksesibel.
Digitalisashon ta krea mas inklushon
E empleado di IBIS Management ku tin un desabilidat ta un di e personanan klave den desaroyo di e mobile app di Fundashon Alton Paas. Su mes eksperensia siendo tin un desabilidat tambe ta yuda den desaroyo pa asina Fundashon Alton Paas por tin su mes app ku bo por download riba bo telefon ora bo ta hasi un reservashon di Wheelee i tambe ku via e app bo por scan pa mustra ku bo a kaba di train i tambe despues ku un Wheelee baha bo na bo destinashon.
Esaki ta hasie mas fasil ku un kliente ku no por tene pèn den su man tòg por logra firma di un forma virtual. Sea ku e app di download riba su telefon òf asta ku un karnet ku un QRcode spesial ku e por haña serka Fundashon Alton Paas.
Esaki sigur ta un komienso di un kolaborashon briante ku IBIS Management ku sigur lo trese mas posibilidat den futuro pa sigui bini ku mas solushonnan digital pa fasilitá klientenan di Fundashon Alton Paas i hopi mas.


c: text/html

text:
Dialuna mainta, Minister Xiomara Maduro tabata bek den sala di Parlamento di Aruba pa continua cu e tratamento di presupuesto di Pais Aruba pa 2023. Den su turno na palabra, e titular di finanzas a manifesta su indignacion pa e echo cu fraccionnan di oposicion a continua cu nan accion di protesta door di no presenta na reunion. En particular, Minister Maduro a enfoca su disgusto riba Parlamentario mr. Gerlien Croes, kende maske no a menciona cu nomber y fam, a tilda claramente di ta falta na su responsabilidad, door di entre otro, atende un bruid na Colombia den fin di siman.
A califica e presupuesto como logro, pero na mesun rosea, a cuestiona cu oposicion no tabata presente pa atende e ley mas importante di e pais. El a conta con el a wak dos di nan “bin piki aki den mane paloma ta pik anto e ora eynan sali bay.” Minister Maduro ta cuestiona con por haci e trabou di representacion si pa e ley di mas importante, no t’ey.
El a continua na bisa: “Mi ta supone nan a firma pa come tambe paso esey ta e trend nobo. Cuenta di bay bin kiden, firma un cos, bisa cu nan t’ey; djey e ora eynan bay sinta ey bou saca selfie.” Su tras e mandatario a menciona tocante parlamentario nobo den político ta grita critica, bay radio merdia y referi na e persona aki como ‘batacaso’, ademas di indica cu ta esakinan ta e futuro di e partido di mas grandi den oposicion (AVP), pero di otro banda el a wak un potret di dicho parlamentario na Colombia na un fiesta di bruid.
Pa e relato completo, lesa edicion di TREMPAN

robotstxt: allowed

filter: keep


text:
Reglamento di Fondo Sosial
NOMBRE I ASIENTO
Artikulo 1
E Fondo yama “FONDO SOSIAL”, abrevia S.O.F.O. E ta situá na Willemstad, Korsou, Antillas Hulandes.
META I MEDIONAN
Artikulo 2
- Meta di e Fondo ta pa, mas lihé ku ta posibel, despues ku un miembro muri, hasi un pago na plaka na un benefisiario apuntá dor di e miembro o na su apoderado, pa kual pago mester ser presenta un prueba ofisial ku e miembro a muri.
- E benefisiario ku e ser apuntá dor di e miembro, por ser kambia dor di dje tur momento ku e ta deseá esei, kon tal ku e miembro partisipá e benefisiario i Directiva di e Fondo por eskrito mas lihé ku ta posibel di e kambio.
Artikulo 3
E medionan di e Fondo ta konsisti di entradanan di e kontribushon mensual ku e konsosionan mester paga.
MIEMBRESIA
Artikulo 4
Miembro di Fondo por ta tur penshonado di Gobierno i esnan ku ta ser iguala ku nan.
Artikulo 5
Penshonadonan di Gobierno i esnan ku, risibiendo un “Uitkering o onderstand” a base di penshun pagá via APNA, bira miembro di UPAH dia 1 yanuari 1995 of inskribi nan mes mes despues komo miembro di e asosashon yenando un formulario ku di parti di Direktiva ta ser otorgá, por bira, riba nan petishon, riba mesun fecha di inskripshon komo miembro di e asosashon UPAH,miembro di e Fondo.
FINALISASHON DI KONSOSIEDAT
Artikulo 6
- Riba petishon por eskrito di un miembro e ta stop di ta miembro di e Fondo, dia 1 di e di dos luna ku ta sigui riba su petishon.
- E penshonado ku su miembresia di UPAH termina, ta stop di ta miembro di e Fondo riba mesun fecha ku su miembresia a terminá.
- Den e kasonan manera señala bou di punto 1 i 2 e kontribushonnan ku e miembro a paga enprinsipio no ta ser restitui, pero den kasonan eksepshonal na hisio di Direktiva por hasi un eksepshon i desvia for di e regla aki. E kontribushonnan ta ser retene pa kresemento di e fondo.
- Fin di miembresia di Fondo pa otro motibo ku murimento, ta nifiká na mes tempo fin di apuntashon di unbenefisiario di manera ku esaki no tin ningun derecho riba un pago for di e Fondo.
- Finalisashon di miembresia pa kualke otro motibo ku no ta murimento, no ta obliga e Fondo pa restituí (duna bek) lo ke a ser retene di miembro dor di APNA na kontribushon pa e Fondo.
KONTRIBUSHON DI MIEMBRONAN I E ANA EKONOMIKO
Artikulo 8
E aña ekonomiko di e Fondo ta igual ku e ana kalendario.
DIREKTIVA, SU KOMPOSISHON I RESPONSABILIDAT
Artikulo 9
- Direktiva di e Fondo ta konsistí di minimal 3 i maksimal 5 di kual un, posiblemente e segundo tesorero, ta ser apunta for di miembronan di Direktiva di UPAH i e otronan for di miembronan di UPAH pa un periodo maksimal di 3 aña.
- Apuntashon di tur miembro, manera menshoná bou di punto 1, ta sosode dor di Direktiva di UPAH.
- E Direktiva menshoná bou di punto 1 ta skohe for di su mes seno un presidente, un sekretario i un tesorero.
- Miembronan di Direktiva no ta risibi ningun forma di rekompensashon; eventual gastunan ku ser hasi na benefisio di e Fondo ta ser rekompensa.
Artikulo 10
Direktiva ta reuni ku mes tantu frekuensia ku presidente o a lo menos 2 miembro di Direktiva ta deseá esei. E Presidente ta konvoká e reunion, na kual konvokashon ta bai athunto e agenda ku e puntonan pa ser tratá.
Artikulo 11
E atministrashon di e Fondo e registrashon i kambionan di datos di miembronan i benefisiarionan ta den man di e sekretario, ku ademas ta soru pa e korespondensia ku drenta i sali i ademas ta soru pa e archivo.
Artikulo 12
- E manaho di medionan finansiero di e Fond ta den man di e tesorero. Pa e maneho aki e ta responsabel tantu na Direktiva di e Fondo komo na Direktiva di UPAH.
- E atministrashon i maneho finansiero ta ser kontrola dor di e kontrole-Commissie (Komishon di Kontrol), menshona den artikulo 22 di statuto di UPAH.
- Anualmente prome ku dia 1 di mart, kuminsando na ana 1996, e tesorero ta duna kuenta i rason di su maneho di e ana ku a pasa na Direktiva di Fondo i na Direktiva di UPAH.
- Na e tesorero ta duna decharge, despuesq su kuenta i rason e ser kontrola i hana korekto dor di e komishon menshona bou di punto 2.
Artikulo 13
E Direktiva, menshoná den artikulo 9, tin komo tarea pa sòru ku mas lihe ku ta posibel despues ku un miembro muri, hasi un pago for di e Fondo na e benefisiario o na su apoderado en persona, teniendo en kuenta ku lo ke ta stipula den artikulonan 16 i 17.
Artikulo 14
Dia kada pago ku tuma luga e tesorero ta nota esaki ku eksaktitut, registrando e siguiente datosnan:
- e fam i nòmbernan di e miembro
- e lugá i fecha di nesemento di e miembro
- e adres, number di identifikashon o e number di pasport di e miembro.
- e fam i nòmbrenan di e benefisiario o di su apoderado.
- e adres, e number i identifikashon o e number di pasport di e benefisiario o di su apoderado.
- e montante i tambe e fecha di e pago.
E PAGO
Artikulo 15
- E pago pa un benefisiario o su apoderado en persona ta tuma lugá na Kòrsou dor di e tesorero di e Direktiva di e Fondo den presensia di un otro miembro di Direktiva komo testigo i na Boneiru esaki ta tuma luga dor di e miembro di Direktiva eskohé di e departamento di Boneiru o dor e persona di kontakto di tal departamento den presensia di un otro miembro komo testigu.
- Pa risibi e pago e benefisiario o su apoderado mester identifiká su mes konbenientemente i konvinsentemente i e datosnan suministrá pe mester ta di akuerdo ku e datosnan ku ta aparesé den atministrashon di e Fondo . Tambe 1’e mester firma un risibo ku ta sirbi komo piesa di kaha.
Artikulo 16
E pago na un benefisiario apuntá dor di un miembro, ku muri entre e fecha ku e reglamento aki a drenta na vigor i 1 di aprel 1995, lo no tuma promé ku durante luna di aprel 1995.
Artikulo 17
- E pago na un benefisiario di un miembro, ku a inskribi su mes komo tal di e Fondo despues di 1-1-1995, por tuma lugá den kaso di murimiento di e miembro, unikámente si e miembro ku a muri tabata miembro durante seis (6) luna o mas.
- Si e miembro a muri promé ku e tabata tin seis (6) luna inskribi komo tal den e Fondo, pago no ta tuma luga i tur e kontribushonnan, kual a ser retene ta kaduká na benefisio di e Fondo pa kresemento di e Fondo.
Artikulo 18
E montante di e pago ta ser fihá pa aña 1995 riba NAFL. 1.000 (Un mil florin).
STIPULASHON FINAL I TRANSITORIO
Artikulo 19
E montante di e pago ta ser fihá di nobo anualmente, kumisando pa aña 1996 promé ku luna di febrüari.
Artikulo 20
E reglamento aki, ku por ser denominá komo e “REGLAMENTO S.O.F.O” i a drenta na vigor dia 1 di yanuari 1995.
Kòrsou, 31 desember 2001


text:
Sports
Home Sports
Kianna Krosendijk di Impact Taekwondo a organisa BBQ pa recauda fondo.
Den fin di siman famia Krosendijk a organisa un BBQ pa recauda fondo pa e biahe pa Fort Myers. Kianna Krosendijk y 4 otro atleta lo participa den...
Pueblo a contribui cu Team Aruba.
Den fin di siman e team di Taekwondo Aruba a subi caya pa duna pueblo e oportunidad pa deposita den e botin. E team...
E prome coaching clinic di USA Baseball na Aruba tawata sumamente exitoso! Un total...
Den e weekend di 2-3 y 4 di december tras di lomba a tuma lugar e prome coaching clinic di USA Baseball na Aruba....
Exitoso Student-Recruiting Seminar na Universidad di Aruba, presenta pa Aruba North Little League den...
Un sesion educativo specialmente pa studiantenan y mayornan. Ariba diasabra dia 3 di december na Universidad di Aruba a tuma lugar e sesion titula: “College...
Monica Pimentel y Jayden Croes a biaha pa Cancun Mexico
Diahuebs merdia Monica Pimentel di Impact Taekwondo y Jayden Croes di Aruba Zwembond a biaha pa Cancun Mexico pa atende reunion di Cancun 2022 Pan...
Pueblo a contribui na e colecta di e team di Aruba.
Den fin di siman e team di Taekwondo cu ta preparando pa e ultimo campeonato Internacional na Merca a subi e cayanan di Aruba...
USA Baseball Coaching Clinic 2022 ta cla pa ranca Sali ariba 2, 3 y...
Oranjestad, Aruba – 28 November 2022, cu grato placer y honor Aruba North Little League (ANLL) ta preparando pa e prome USA Baseball Coaching...
Resultado di rumannan Klaber na Mexico
Siman pasa a tuma luga e campeonato Mundial na Guadalajara, Mexico. Aruba tabata tin dos participante y un coach cu a participa. Presidente di Aruba Taekwondo...
Anuncio oficial di e fundacion di Organisation CUSA
Cu sumo placer y honor nos ta anuncia e official incorporación (statuten) di nos organizacion CUSA, “Caribbean Umpires and Scorers Association”. Diabierna 28 di...
Campeonato AVB Division Honor y Damas U-17 & Open ta continua
DIVISION HONOR Mañan diabierna 18 di november pa 8 PM den Compleho Deportivo Guillermo Prospero Trinidad Dakota lo enfrenta River Plate. Diasabra 19 di november...


text:
Kámara Komèrsio i Industria di Kòrsou ta fasilitá mishon Komersial pa Trinidad & Tobago
Kámara Komèrsio i Industria di Kòrsou ta fasilitá mishon Komersial pa Trinidad & Tobago
Presidente Billy Jonckheer ta hasi apertura indikando e importansia di estrechá lasonan komersial ku Trinidad & Tobago i drecha konekshonnan komersial den Karibe
WILLEMSTAD – 7 di novèmber, 2022 – Presidente di Kámara di Komersio Sr. Billy Jonckheer, huntu ku Gerente General di Export TT – Organisashon Nashonal di Eksportashon di Trinidad & Tobago i tambe e Minister di Komersio i Industria di Trinidad & Tobago, Sra. Paula Gopee-Scoon, a hasi e apertura di e mishon komersial i e seminario di informashon pa e delegashon di Trinidad & Tobago.
Tantu Trinidad & Tobago komo Kòrsou a indiká den palabranan di apertura e importansia di amplia e relashon komersial, spesialmente den e tempunan di awor ku retonan den logístika, inflashon i subida di kosto di bida. E delegashon ku a kompañá ExporTT i tambe e Minister a konsistí di mas ku 12 kompania, konsistiendo di 20 persona di Trinidad & Tobago ku variedat di oferta di komestibel i bebida, pero tambe otro industrianan manera empake, material pa limpiesa i realidat virtual. Durante dianan 1-4 di novèmber, Kámara di Komersio a fasilitá e delegashon ku mas di 75 reunion kaminda nan por a reuní individualmente ku kompanianan di Kòrsou interesá den importashon di produktonan direktamente for di Trinidad & Tobago.
Presidente di Kámara di Komersio a reuní tambe individualmente ku Minister di Komersio i Industria di Trinidad & Tobago, Sra. Paula Gopee-Scoon tokante oportunidatnan i retonan pa ku komersio entre e dos paisnan.
Tin oportunidatnan pa krese e komersio mas pa benefisio di tur dos pais, i organisando enkuentronan di e forma aki, ta kontribuí pa realisá e oportunidatnan aki.
Den kaso ku tin pregunta of ta deseá kontakto ku e kompanianan di Trinidad & Tobago, por tuma kontakto ku Kámara di Komèrsio via di businessinfo@curacao-chamber.cw of via WhatsApp +5999 696-0885.
Pietermaai, 7 di novèmber 2022


text:
E presentadornan di Career IQ, Darice Solognier y Kareline Van Der Linden, tin un pasion pa crecemento y desaroyo personal. Nan tabata convenci cu tin hopi informacion of tip, cu nan por siña di nos hendenan riba e area di carera y desaroyo personal. Asina e idea a nace, pa haci esaki den un forma di Radio/Podcast show via radio Hits 100. FM y podcast.
KARELINE VAN DER LINDEN
Despues cu Kareline Van Der Linden a termina su VWO, el a bay studia na UNA (University of Curacao) Business Administration. Kareline a sigui studia y a bay Hulanda, unda el a haci 2 Masters: Strategic Management y Research Master den strategy & organization na Tilburg University. Ora el a regresa Aruba, Kareline a ripara cu tabatin un “disconnect” grandi di loke el siña na scol of loke bo ta spera y e mundo practico. E ora su interes pa desaroyo y crecemento personal a nace y a cuminsa haci diferente analisis, pa comprende kico ta pasando. Despues di a amplia su conocemento, Kareline tabata kier a comparti esaki cu mas hende. Como un Rotaractor hunto cu e club na 2015, nan a lanta You Inc seminar, pa asina educa mas y mas hoben riba ‘soft skills’. Actualmente Kareline ta trahando na Aruba Tourism Authority como e ‘Research Specialist’, cu e rol pa haci diferente analisis y estudio riba nos mercadonan di turismo y na mesun momento riba e impacto cu turismo tin na Aruba.
DARICE SOLOGNIER
Despues cu Darice a termina su estudio den Hospitalidad & Turismo na Aruba mes, el a cuminsa labora den e sector di hospitalidad y turismo na AHATA, den e ramo di reunion y evento. Despues di esaki Darice a haya e oportunidad pa join Aruba Tourism Authority y sigui traha den e mesun ramo, cual ta forma parti di mercadeo. Na Aruba Tourism Authority Darice a haya e oportunidad pa sigui crece y durante su ocho añanan laborando na ATA, el a eherce tres funcion den e area di mercadeo. Actualmente Darice ta eherciendo e funcion di Niche Marketing Specialist, cual ta traha riba un nivel strategico pa desaroya e mercadonan “Niche” di Aruba, manera entre otro e mercado di bruid y romance, promove nos cultura culinario, yuda pa desaroya y promove e mercado di salud y bienestar.
“Mi ta kere hopi den constantemente keda desaroya bo mes, mediante tur herment cu nos tin na nos disponiblidad. Desde hoben mi tin e espirito di entrepreneur y di mucha te cu awo, mi tabatin varios negoshi chikito band’i estudio y trabou. Y esey ta algo, cu mi ta disfruta hopi di dje.”
Lesa e entrevista extenso y cu un contenido interesante di Kareline y Darice den edicion di FOCUS di e luna di juni!


text:
Aruba den su totalidad a haye den un situacion dificil sea di salud, financiero of a perde un ser keri desde cu e pandemia di Covid a abati nos pais. Nos ta den pleno recuperacion y sigur den bista cu nos dushi isla y nos hendenan ta pasando den un situacion dificil mi persona a escoge pa hiba un campaña simpel cu uso di material limita y asina ta solidario cu un pueblo cu desde maart 2020 ta lucha pa sali di e crisis di Covid.
Sigur a yega momento pa concientisa pueblo cu bo voto ta conta y no e material den e eleccion aki pa por rescata Aruba. Campaña cu material limita. Mi persona na prome lugar a hasi e escogencia pa hasi mi bishitanan den tur trankilidad unda mi persona personalmente lo pasa di bishita y teniendo cuenta cu tur regla di DVG.
Banda di esaki mi a escoge pa hasi uso materiall limita.no tin ningun aglomeracion. Banda di esaki e biaha aki mi persona lo hasi uso limita di material. Bandera y banderin cu partido duna mi lo percura pa duna e votadornan di MEP.
Di mi parti por spera mas banda di comienso di juni algun sticker pa auto cu lo ta limita tambe. Fundraising manera custumbra mi no lo tene debi cu ta fastioso na e momento aki pa pidi e cuidadano sacrifica pa mi por genera fondo pa por laga print t-shirt, borchi of petchi y otro materialnan mientras cu e placa ey por a yuda mas hende cu nos a bin ta yuda desde e pandemia a cuminsa na maart 2020.
Meneer Edgard su trabaonan como sirbidor di pueblo bo por waknan Ora mi a haya e oportunidad di drenta como parlamentario mi a escoge pa hasie diferente. Mi por a escoge keda critica y cana bishita casnan, pero mi a escoge di traha diferente y den e caso aki mi a lucha pa por ehecuta proyectonan pa mucha y pa bario.
Den parlamento a traha dos ley cu ta e ley di financiamento di partidonan politico y e ley di screening di ministers y 100% presencia na trabao. Banda di esaki a wak proyectonan di airco y innovacion pa scol manera Cacique Macuarima School.
Aterima Kleuter, Laura Wernet Paskel, Pastoor Kranwinkel y asina por sigui menciona e scolnan cu a haya airco danki na e proyecto Adopta un scol combina cu un mocion acepta unanimamente den parlamento.
Pueblo por wak porfin luz na Caravel, Estrella veld upgrade y un bunita miniveld cu scolnan por usa y barrio completo. Pa termina tin hopi cas pa yega y kizas no lo por yega tur pero Meneer Edgard ta conta riba cada un nan sosten y confiansa un biaha mas y sigur pueblo por contact mi persona libremente na mi cel: 593-2764.


text:
Kralendijk- Fundashon Mariadal a amplia e kantidat di kama di ‘Special Care’ pa por atendé ku tur e pashèntnan di Covid. Banda di esei e ‘air ambulance’ ta transportá pashèntnan di Covid entre e otro hòspitalnan den parti karibense di Reino.
Mariadal a ekipá sekshonnan apart di Covid den e departamentunan di ‘Special Care’ i ‘Sentebibu’ (departamentu di kuido). Temporalmente klientenan di Kas di Kuido ta haña akohida den e hotèl di kuido Delfins, di manera ku ta surgi espasio pa kuido ku no ta destiná pa Covid.
Dependiente di e kantidat di kama ku ta disponibel e ‘air ambulance’ ta sòru pa transporte di pashèntnan di Covid entre e hòspitalnan den parti karibense di Reino. E ‘air ambulance’ a trese un pashènt di Boneiru, ku anteriormente a keda transportá pa Kòrsou, bèk Boneiru.
Colombia
Pa motibu di e oumento grandi di pashènt di Covid na Kòrsou, si ta nesesario Mariadal ta manda pashènt di Covid Colombia. Mariadal tin un kolaborashon duradero ku e hòspitalnan na e pais aki. Si ta manda un pashènt Colombia ta dependé entre otro di faktornan médiko i e kapasidat di kuido disponibel na e islanan. Na e momentunan aki no ta nesesario pa manda pashènt Colombia.


text:
KRALENDIJK – Djabièrnè esenario prinsipal di Regata a keda sakudí i tabata kayente manera nan ta bisa. Hopi hende a aglomerá na e sitio rònt di e esenario pa presensia artistanan. Entre otro a presentá Janiro “Ataniro” Eisden i Lirico En la Casa. Ataniro a pone drama riba esenario, kanta i animá e públiko. Ta notabel ku e públiko a biba di nan alma ku e artista di Aruba. Pa korona obra el a baha for di esenario drenta públiko, kanta i gosa huntu ku nan.
Despues a presentá mas lat “Lirico En la Casa” direktamente for di Republika Dominikana i públiko tabata grita pe promé ku el a subi esenario i a gosa durante su presentashon.
Potrèt ta duna un bista kon ambiente tabata.
KRALENDIJK – Djabièrnè esenario prinsipal di Regata a keda sakudí i tabata kayente manera nan ta bisa. Hopi hende a aglomerá na e sitio rònt di e esenario pa presensia artistanan. Entre otro a presentá Janiro “Ataniro” Eisden i Lirico En la Casa. Ataniro a pone drama riba esenario, kanta i animá e públiko. Ta notabel ku e públiko a biba di nan alma ku e artista di Aruba. Pa korona obra el a baha for di esenario drenta públiko, kanta i gosa huntu ku nan.


text:
Relato Konsulta ku Promé Minister Rhuggenaath 20 ougùstùs 2019
Relato Konsulta ku Promé Minister Rhuggenaath 20 ougùstùs 2019
Geplaatst op 20 Ougùstùs 2019 dor di Ministerio di Asuntunan General i Promé Minister
Aki ta sigui un relato di e konsulta ku prensa tabatin ku Promé Minister Rhuggenaath dia 20 di ougùstùs 2019, ku tópiko: Refineria.
Propósito di e konsulta awe tabata pa duna un rekapitulashon di loke a bin dilanti durante reunion di Parlamento ayera (djaluna 19 di ougùstùs) i brinda e oportunidat pa prensa hasi pregunta direktamente na Promé Minister Rhuggenaath.
Esaki ta forma parti di e komunikashon habrí i direkto ku Gobièrnu a bin ta hiba for di momentu ku a start ku e proseso di buska un posibel operador nobo pa refineria. Esaki a base di e mandato (proyekto Arawak) ku Gobièrnu a duna Refineria di Kòrsou (RdK) pa buska un operador segun un proseso transparente. Pa sigurá kontinuashon di e refineria, invershonnan nesesario mester tuma lugá, mester hisa kapasidat di e planta den su totalidat i alsa normanan di seguridat i medio ambiente ku ta kumpli ku standartnan internashonal.
Meta i deseo prinsipal di kana un proseso transparente ta ku den futuro (por ehèmpel aki 30 aña) por wak bèk i mira detayadamente kon e proseso a kana.
Nos refineria ta den un situashon hopi fragil na e momentunan aki. E retonan ku Refineria Isla ta han’é konfrontá na e momentun aki ta:
- Transakshonnan finansiero difísil pa motibu di e sanshonnan di Merka;
- Mantenshon regular di e planta i seguridat den refineria;
- Rekursonan limitá pa kumpli ku debernan finansiero.
Transakshonnan difísil
E sanshonnan di Merka ta impedí transakshonnan finansiero ku i pa PDVSA. Esaki ta stroba entre otro kompanianan Merikano pa hasi negoshi ku PDVSA. Konsekuentemente esaki tin un impakto negativo riba funshonamentu di refineria.
For di aña pasá, ámtenarnan a hasi varios biahe pa Washington pa duna splikashon ekstenso di e impakto ku e sanshonnan aki tin pa Kòrsou, ku no tin nada di haber ku e situashon na Venezuela, i asina trata na minimalisá e daño pa nos. Esaki a resultá den un lisensia ku OFAC (Office of Foreign Assets Control) a duna RdK, CRU i Curoil na luna di mei 2019 i ku ta vigente te ku yanüari 2020. Sinembargo, e lisensia aki no ta yuda trese solushon kompleto, ya ku e ta aplikabel pa krudo ku ya pa tin almanesé na Kòrsou.
Mantenshon regular i seguridat
Refineria no ta kumpliendo ku regla i standartnan di mantenshon i seguridat. E lastu tin riesgo tantu pa seguridat di personal komo seguridat di pais (pa besindario i Kòrsou en general). Esaki entre otro a bin dilanti den un análisis ku a laga un instansia independiente, esta Veiligheidsregio Rotterdam Rijnmond, hasi na 2018 i 2019. A konstatá varios defisiensia i esnan ku refineria a ahustá no a resultá sufisiente. Ta importante pa, ku ayudo di Gobièrnu, bin ku plannan pa evitá insidentenan i sa kon pa ‘scale up’, manehá akaso esei resultá nesesario.
Rekursonan limitá pa kumpli ku debernan finansiero
Refineria su situashon finansiero ta pone ku e no por kumpli ku su pagonan i responsabilidatnan. Pa algun tempu kaba refineria no ta pagando e ‘Take or Pay fee’ na CRU, ku na e momentunan aki ya a yega un montante di 69 mion florin na pago retrasá. Ta premirá ku esaki por hasta yega un montante di 99 mion na luna di sèptèmber aki. Tambe refineria a indiká di por kumpli ku pago di salario te ku yüni 2019. Atraves di esfuersonan di RdK i Gobièrnu a sòru pa por kumpli ku pago di salario te ku sèptèmber. No opstante esaki ta tratando na ekstendé e posibilidat aki te ku fin di aña.
Na e momentunan aki Gobièrnu ta tumando e pasonan nesesario pa un posibel siguiente biahe pa Washington. Ayera tabatin netamente un reunion ku sindikatonan (PWFC i Apri) riba esaki. Meta ta pa pidi Merka mas espasio i yega na un lisensia di OFAC ku si ta inkorporá fasilitashon di transakshonnan finansiero i suministro di krudo ku ta yuda tene e planta operashonal, hasi mantenshonnan nesesario i paga salarionan.
E kaminda ta difísil, pero unu direkto ku nos mester kana. Mester keda ku e fokùs nesesario i pa e motibu ei mes PMO di RdK (ku ta konsistí di un tim di eksperto Yu di Kòrsou) a pidi pa risibí e espasio, trankilidat i konfiansa nesesario di komunidat pa por sigui hasi su trabou.
Gobièrnu ta uni su mes na esaki dor di hasi un petishon importante na komunidat pa duna espasio, depositá konfiansa, kere den nos mes i uni tras di e meta di refineria. Awoki nos ta drentando un periodo hopi determinante kaminda mester yega na un akuerdo di entendimientu, eskoho di operador a base di skrutinashon di ofertanan ku a risibí i finalmente firmamentu di un kontrato na luna di novèmber 2019.
E logro no lo ta di Promé Minister, pero di nos tur, pa henter Kòrsou.
Kontesta riba preguntanan di prensa:
- No ta eskluí niun kompania ku ker a entregá un oferta. Pues tampoko ta eskluí PDVSA. Si ta asina ku tur kompania mester pasa dor di un asina yamá ‘due diligence’ kaminda mester kumpli ku sierto kriteria. Esaki atrobe den kuadro di un proseso transparente kon a yega na un operador (nobo) pa refineria.
- Gobièrnu den pasado a duna informashon tokante kon e proseso di búskeda pa un operador pa refineria a kana, pero ta resultá ku e informashon no tabata sufisiente pa komunidat. Awoki a opta pa kuminsá duna mas detaye pa sigui evitá esaki.
- Gobièrnu no ke antisipá riba e senario kaminda un posibel operador nobo ta bai traha ku PDVSA komo terser partido. Si Gobièrnu ta i lo sigui mustra Venezuela (akaso bin un operador nobo) ku nos portanan ta habrí pa hasi negoshi si situashon di Venezuela normalisá / drecha. Esaki teniendo kuenta ku e relashonnan di trabou ku tin for di aña ’85. Tambe ku Venezuela ta e pais ku reserva di krudo mas grandi na mundu.
- Importante ta awoki, sea bin un operador nobo òf no, ku ta hasi e mihó eskoho pa Kòrsou. I pa esei mester wak bon ki topi di operador nos ke, kedando ku mente kla, un kurason habrí i perspektiva positivo.
- Si, lo bai atendé di Correspondent Banks tambe na momentu ku biaha pa Washington atrobe. Esei ta keda un punto agenda. E desaroyonan rondó di Correspondent Banks tabata un di e promé indikashonnan ki impakto e sanshonnan por a bai tin riba nos situashon. Awoki Kòrsou ta trahando riba un ‘Risk Self-Assessment’ pa kontrolá e parti aki. Intenshon ta pa dado momentu por organisá mishon pa Washington, konsistiendo di tur ‘players in the field’ manera bankonan lokal tambe, di forma ku por demostrá kon ta dil aki ku e situashon pa asina yega na un posibel eksonerashon.
- E backlog di mantenshon ku tin na e momentunan aki di por lo ménos 1,5 pa 2 aña ta un di e puntonan di atenshon mas grandi pa nos. Mester traha duru na yega na un sierto nivel ku por ofresé un posibel operador nobo den kaso di un transishon.
- E PMO nobo a traha un skema ku awor aki ta kanando segun plan. E chèns pa keda kla ku un operador promé ku fin di aña ta mustra grandi. A sera konosí ku delegashon di dos kompania potensial. Tin ofertanan serio riba mesa.
- Na tur momentu Gobièrnu huntu ku RdK lo sigui ‘brief’ e sindikatonan di tur desaroyo. Na nan pa kontribuí di un manera importante tambe na momentu di negoshamentu durante luna di sèptèmber.


text:
Debi na e gran interes y exito rotundo di e prome grupoColegio EPI y Qredits Microfinanciering Nederland (Aruba) ta anuncia apertura di registracion di e programa di certificacion BeYourOwnBoss pa e siguiente temporada.
BeYourOwnBoss (BYOB) ta un programa di certificacion na nivel di MBO diseña specialmente pa yuda e futuro empresario mehora su abilidadnan pa haci negoshi.
E ta inclui un proceso di enseñansa digital, den cua e patricipante ta wordo debidamente instrui y guia door di educadornan profesional y conocedor di e mundo negoshi moderno.
Cada participante ta haya un mentor cu lo duna guia pa asina e cursista logra cumpli cu su tareanan y yega na e metanan di aprendizahe di e programa. Den un esfuerso conhunto, Colegio EPI y Qredits Microfinanciering Nederland (Aruba) a introduci e curso aki na februari di e aña aki caminda un total di 32 cursista ta actualmente den e fase di presentá nan idea pa negoshi (pitch) pa asina nan conlcui e curso y ricibi nan certificado.
Nos ta contento di informa cu e programa cu e promer grupo tabata un exito rotundo! Varios interesado no a logra participa na e prome periodo aki di BYOB ja cu e cuponan a yena hopi liher.
Pa atende cu e demanda, e biaha aki Colegio EPI y Qredits Aruba ta ofrece e programa den dos temporada: un Summer program cu ta cuminsa na juli y un Fall program cu ta cuminsa na september.
E diferencia entre nan dos ta e duracion di e curso. E Summer program ta dura 2 luna – juli y augustus, mientras cu e Fall program ta tuma 3 ½ luna di tempo di september pa december.
E programa ta cubri e mesun materianan, pero e Summer program lo wordo presenta den un forma mas intensivo, concentra y lihe, mientras cu e Fall program lo cana na un paso normal.
E Summer program ta cuminsa cu un encuentro informativo pa tur participante cu a registra y paga nan registracion ariba diabierna 9 di juli y les oficial ariba dialuna dia 12 di juli.
Lesnan lo wordo duna ariba dialuna, diaranzon y diabierna pa cuatro ora pa dia y lo tin e opcion pa registra pa e grupo di mainta (8:30 a.m.– 12:30 m.) of e grupo di merdia (1:30 p.m. – 5:30 p.m.).
E Fall program ta poni pa cuminsa sea riba diaranson 1 di september of diahuebs 2 di september, cu e encuentro informativo diabierna 27 di augustus. Mas detayes lo wordo publica den e luna di augustus tocante e rooster di lesnan, pero esakinan normalmente lo wordo duna dos biaha pa siman parti atardi/anochi (5:30 p.m. – 8:00 p.m.).
Lesnan ta wordo facilita na e campus di Colegio EPI den su Open Leer Centrum (OLC). E costo di ful e programa ta Afls. 350,- pa persona cu ta inclui tur material y acceso pa e portal virtual di educacion di BeYourOwnBoss.
Na final, e participante lo ricibi un certificado na nivel profesional (MBO) como empresario di futuro cu ta inclui e creacion di su propio portafolio digital de empresario y e diseño di su modelo de negoshi.
Esaki lo duna e participante automaticamente un posicion de ventaha na momento cu e dicidi di tuma e siguiente paso cu micro-financiamento hunto cu Qredits Microfinanciering Nederland (Aruba).
No perde e oportunidad aki! Registracion ta online y ta habri caba. E link pa registracion ta accesible via e facebook page di Colegio EPI y Qredits Aruba. Ultimo dia pa registra pa e Summer program ta 7 di juli pa 4or di atardi, y pa e Fall program 25 di augustus mesun ora.
Cuponan pa e curso aki ta limita, y mesora cu nan yena e registracion lo cera. Participa den educacion pa bida largo door di adkiri habilidadnan di siglo 21 y inverti den bo futuro!
Pa mas informacion bishita Colegio EPI su facebook page of esun di Qredits Aruba, of tuma contacto cu Colegio EPI su Business Center na telefon 525-8742 of via e-mail events@epiaruba.com


text:
Departamento di Asuntonan Economico, Comercio y Industria (DEZHI) mediante su unidad di Iniciativa pa Desaroyo pa Empresa Arubano (IDEA) y cu colaboracion di Departamento di Impuesto (DIMP) kier a gradici tur persona cu a atende e workshop di ‘Time for Taxes’ riba, 15 november ultimo.
A ripiti e workshop aki pa di 2 biaha e aña aki, door di demanda grandi ricibi di su clientenan y comerciantenan.
E oradonan di Departamento di Impuesto (DIMP) tabata Johrainne Giron y Julio Quijada cu a presenta e siguiente topiconan:
- Inkomstenbelasting / Winstbelasting;
- BBO/BAVP/BAZV;
- Loonbelasting y primanan social;
- Verzamelloonstaat y Verzamelstaat opgaaf derden;
- KOR;
A duna splicacion tocante e website di DIMP, ‘Bo Impuesto’ y na final a contesta tur e preguntanan.
Mas o menos 45 persona a atende e workshop aki. IDEA ta sumamente contento cu e acogida di e workshop y e bon comentarionan ricibi di su participantenan.
Tur IDEA su workshopnan ta gratis y ta dedica na SMEs (Small & Medium Enterprises) y na tur cu kier cuminsa un negoshi y cu kier educa nan mes riba diferente topico comercial.
Un danki na tur e participantenan y un danki special na sra. Luenne Pieters (directora di DIMP), cu a brinda nos e oportunidad pa e workshop aki. Ademas un danki na sra. Johrainne Giron y sr. Julio Quijada kendenan tabata sa con pa comparti nan experticio cu tur presente.
IDEA ta gradici tur e coleganan di DEZHI cu a yuda na un of otro manera.
Keda pendiente pa nos workshops y corda sigui nos riba Facebook page @Idea-Aruba


text:
Jennifer Lopez y Ben Affleck a haci nan regreso riba red carpet ayera nochi ora nan a atende e premiere di e pelicula di Ben, The Last Duel, na Venice Film Festival 2021. E streanan a luci esplendido riba e tapijt cora durante e evento, cu ta marca nan prome aparicion publico oficial desde cu nan a reviva nan romance.
E pareha a haci nan relacion oficial riba Instagram na juli, y originalmente nan a cuminsa date na juli 2002 despues di a conoce otro na e set di nan pelicula Gigli. Nan a compromete november e aña ey, prome di a pospone nan matrimonio na september 2003, djis algun dia prome cu e fecha original y finalmente cancela nan compromiso na januari 2004. E momento ey nan a saca un comunicado bisando cu door di e atencion excesivo di e medionan rond di nan casamento, nan a dicidi di pospone e fecha. Segun varios informe cu awo nan relacion ta miho cu nunca.


text:
Bestia di kas
Preguntanan tokante bestia di kas
78a. Kua di e siguiente bestianan di kas i/òf di kunuku bo tin (i kuantu di kada un)?
78a. Kua di e siguiente bestianan di kas i/òf di kunuku bo tin (i kuantu di kada un)?
- Kachó Si tin, kuantu:
- Pushi Si tin, kuantu:
- Piská Si tin, kuantu:
- Para (prikichi, kanari, etc.) Si tin, kuantu:
- Turtuga/morkoi Si tin, kuantu
- Kolebra Si tin, kuantu:
- Hamster/kavia Si tin, kuantu:
- Konènchi Si tin, kuantu:
- Kabai Si tin, kuantu:
- Buriku Si tin, kuantu:
- Porko Si tin, kuantu:
- Galiña Si tin, kuantu:


text: Dialuna merdia a drenta informe di cu e conocido adicto ambulante Lloyd lo ta causando problema, molestiando y hasta bira agresivo cu clientenan di Taco Bell na Kinikini, mesora a dirigi patruyanan na e sitio. Ta casi tur dia e ta bini eynan y molestia clientenan te bira agresivo riba nan si nan no dune placa, e acto aki ta haci daño na e negoshi y como cu ta regularmente polis mester atende cu esaki. Na yegada di polis mesora ela core bay, polis a core su tras y a bin logra gar’e net panort di Big Bazaar. Eynan mesora a mand’e vloer pa asina logra pa e no huy y a boei e. Na yegada di e vehiculo di transporte nan a bay cun’e na warda di Polis.


text:
PRONOSTICO DI TEMPO VALIDO TE DIARANSON 15 DI APRIL 2020, 18:00 ORA.
COMPILA:
DIAMARS 14 DI APRIL 2020 17:00 (21:00 UTC)
TEMPO:
AWE ANOCHI: LEVEMENTE TE PARCIALMENTE NUBLA I GENERALMENTE SECO
DEN MARDUGA I MAYAN: LEVEMENTE TE PARSIALMENTE NUBLA CU UN POSIBLE
AWACERO PASAJERO
TEMPERATURA MAXIMO 32 GRADO CELSIUS
TEMPERATURA MINIMO 27 GRADO CELSIUS
BAHADA DI SOLO : 6:52 PM
SUBIDA DI SOLO : 6:27 AM.
BIENTO:
FOR DI DIRECCION GENERALMENTE OOST I MODERA TE BASTA FUERTE;
FORSA 4 TE 5 (20 TE 39 KM/ORA, 11 TE 21 NUDO).
DEN DIA FUERTE, TE POSIBLEMENTE DURO DEN RAFAGA;
FORSA 6 TE 7 (40 TE 61 KM/OR, 22 TE 33 NUDO)
SITUACION GENERAL DI TEMPO PA PROXIMO 24 ORA:
LO NO BAI TIN CAMBINAN SIGNIFICANTE DEN E WEER CU TIN ACTUALMENTE.
SINEMBARGO, UN AUMENTO LEVE DI HUMEDAD DEN ORANAN DI MARDUGA
POR PONE UN AWACERO PASAJERO DESAROYA E ORA EI.
CONDICIONAN MARITIMO/ ESTADO DI LAMA:
UN ESTADO DI LAMA MODERA TA WORDU SPERA PA PROXIMO 24 ORA.
OLANAN LO TA FOR DI OOST ENTRE 3 TE 5 PIA. POR SPERA NA E
PARTINAN OOST TE NOORDWEST E OLANAN DI MAS HALTO.
AVISO/ ALERTA:
TA SUGERI OPERADORNAN DI BOTO CHIKITO PA SIGUI TENE CAUTELA
NA E PARTINAN OOST TE NOORDWEST DI COSTA.
FENOMENONAN SPECIAL: NINGUN
POTENCIAL DI AWACERO PA PROXIMO 24 ORA: MENOS DI 1 MM;
LOCALMENTE ESAKI POR VARIA.
REGISTRACION DI TEMPERATURA (GRADO CELSIUS) Y AWACERO (MM)
DEN ULTIMO 24 ORA:
AIRPORT : MAX 32 / MIN 26 / 0.0 MM
WESTPUNT: MAX 32 / MIN 27 / 0.0 MM
STA ROSA: MAX 32 / MIN 27 / 0.0 MM
PRONOSTICO DI TEMPO PA PROXIMO 3 DIANAN:
PARCIALMENTE NUBLA I GENERALMENTE SECO.
BIENTO LO TA FOR DI DIRECCION OOST;
MODERA TE BASTA FUERTE, FUERTE TE POSIBLEMENTE DURO DEN RAFAGA;
TEMPERATURA ( GRADO CELSIUS) MAX / MIN LO TA: 32 / 27
E PROXIMO BULLETIN LO WORDO PUBLICA DIARANSON 15 DI APRIL 2020 17:00 (21:00 UTC)


text:
Bolichero Thashaina Seraus no ta logra pasa pa e gran final di bowling y ta keda un puesto cortico pa hunga pa e medaya Panamericano.
Aruba lo mester keda warda un tiki mas riba su prome medaya Pan Americano mirando cu nos bolichero elite Thashaina Seraus no a logra finalisa entre e prome cuater lugarnan den e Weganan Panamericano LIMA 2019.
E atleta Seraus a inicia su e dia na di 4 lugar prome cu e round robin aki. Mester bisa cu Thashaina su wega awe no tabata esun di mas fuerte den e torneo aki unda e la tira 4 wega bou di 200, cual sigur a hunga un factor grandi pa e clasificacion final. Apesar cu Thashaina a gana 4 di su shete weganan hunga unda e pa acumula 80 punto extra.
Resumiendo su weganan:
Thashaina Seraus a hunga su prome wega contra di Mexico, Iliana Lomeli unda Thashaina a sali victorioso den su prome wega cu 184 y a gana 20 bonus extra pa 204.
Den su dos wega Thashaina ta enfrenta Clara Guerrero di Colombia. Aki Tashaina no a logra gana y ta keda cu 192 punto.
Den su di tres wega Thashaina ta hunga contra Shannon O Keefe di Merca unda Thashaina ta perde unda e ta tira 207.
Den e di cuater wega Thashaina ta gana Aumy Guerra unda e ta tira un bes 207 y ta haya 20 bonus punt
Den e di cinco wega Thashaina ta hunga contra Maria Rodriguez di Colombia y aki Thashaina ta gana esaki cu un tirando un 254 y ta haya 20 bonus punt pa un total di 274.
Den di seis wega Thashaina ta hunga contra di Aseret Zetter di Mexico unda ta Thashaina ta perde su wega tirando un score di 192.
Den wega shete, Thashaina ta hunga contra di Sofia Granda di Guatemala y aki Thashaina ta gana su wega tirando un 179 mas 20 bonus punt pa 199 punto. Aki Thashaina ta gana pa 1 pin for di Guatemala.
Den e di ocho wega Thashaina mester a tira su so un wega completo pa mira e tablero final. Aki Thashaina ta tira un 247 punto.
Den e puntuacion final Thashaina Seraus ta logra punto 4354 y ta keda na di 5 overall. Thashaina a keda 43 pin cortico cu e di 4 lugar. E prome 4 clasificadonan 2 di Colombia y 2 di Mexico ta bay e gran final di bowling na Lima.
Asina tambe bowling a yega su final pa e delegacion di Aruba den e Weganan Panamericano LIMA 2019!!


text:
KRALENDIJK- Outor di e buki Monument Bonaire a probechá e presensia di minister di enseñansa i kultura, Ingrid van Engelshoven, pa hasi un entrega di su buki tokante monumentunan na Boneiru na e minister.
Segun Groenenboom, e ta hañando hopi reakshon positivo riba e buki. “Hopi hende ku ta mira e pòtretnan anto nan ta bin kontami algu di e edifisio konserní òf di historia di nan famia. Hopi di e pòtretnan ta trese memoria di antes serka hopi hende na Boneiru”.
Benta
Un promé pedido di buki a yega Boneiru djabièrnè i a keda distribuí pa e diferente lokalidat ku lo bende e bukinan, manera Bruna, Van den Tweel supermarket, Multishop Hato, DelMarie i Valerie’s Airport Shop.


text:
WILLEMSTAD- 10 di aprel 2015– Resientemente un grupo di 26 studiante di University of the West Indies St. Augustine, Trinidadku ta siguiendo e estudio di Hospitality and Tourism Management riba nivel di bachelor i master a bishitá Kòrsou.
Meta di e bishita aki tabata pa siña di e aspektonan di merkadeo di un destinashon i desaroyo di e produkto turístiko. Tambe e grupo a haña informashon di e strategianan ku Kòrsou ta usa pa loke ta trata desaroyo di turismo, e retonan i aspektonan nobo. E seshon di informashon a keda guiá pa un representante di Ofisina di Turismo di Kòrsou (CTB) ku a sa di pasa su konosementu pa e grupo di studiantenan for di Trinidad. E studiantenan i dosentenan a keda agradesido ku e informashon risibí durante e seshon di informashon.


text:
Pastornan kristian ta sigi krea odio den nos komunidat kontra di LGBTQ. Komo si fuera no ta sufisiente ku nan ta prediká venenu den nan misanan, kada biaha mas tantu, sin ningun sorto di bèrgwensa nan ta sali den publisidat ku nan repudio kontra di un minoria di nos suidadanonan. Algun aña pasá tabata den Alameda ora e radikalnan aki, akompañá pa Obispu, a manifestá kontra di personanan di LGBTQ. E aña aki nan a kuestioná estado mental di e hues ku a disidí na fabor di derechinan igual di LGBTQ manera ankrá den nos Konstitushon. Awor nan ta pone na duda e pilá mas stabil den nos sistema demokrátiko, esta e poder hudisial.
Klaro ku no ta promé biaha ku pastornan ta kere ku nan manera di pensa ta riba nos konstitushon. Algun dékada atras nan a sapatiá kontra derechi pa hende pretu i derechi di hende muhé. Ta un historial bergonsoso nan tin tras di lomba.
Awor aki nan ta sinti nan empoderá pa diskriminá un grupo den minoria. Empoderá pa algun partido polítiko ku a risibí nan plaka pa kampaña. Empoderashon prinsipalmente pa e silensio di un grupo muchu grandi di hende.
Mientras tantu e pastornan kristian aki ta preferá sera wowo pa e abuzonan ku sistemátikamente nan ta perpetuá, manera abuso seksual kontra di menornan i ta skohe pa pinta un minoria skur ku nan idioma ekstremista.
Pa kolmo, ami i abo su plaka di belasting tur aña (mas o ménos Ang 1 mión segun nos presupuesto kapítulo Bestuur, Planning en Dienstverlening) ta bai pa sostené entre otro e pastornan radikal aki. Ta bon pa menshoná ku histórikamente Gobièrnu a sostené iglesianan ku supsidio pa nan hasi trabou di formashon den bario, speshalmente tempu ku den kunuku (distrito 3 i 2) servisionan di edukashon di Gobièrnu no tabata yega. Parse ku e pastornan aki ta mira nan tarea pa venená ku nan retórika vil. Ta tempu pa nos plaka di belasting stòp di finansiá tur e misanan radikal aki.
Cody, Wyoming


text:
Tin un caso di ladronicia den Parlamento di Aruba, pa cual e presidente, mr. Edgard Vrolijk di MEP lo start un investigacion riba dje. No ta trata di investigacion riba material of documentonan cu a disparce sino riba ken a come lomito, pisca cora of galiña stoba di otro. T’asina drs. Mervin Wyatt-Ras a menciona den parlamento durante tratamento di presupuesto supletorio. E parlamentario di AVP a duna di conoce cu el a inscribi pa ricibi cuminda pero ora e cuminda a yega; un hende den sala, sea parlamentario of minister a horta su cuminda. E dia cu parlamentario a inscribi pa cuminda tabatin opcion pa scoge entre lomito, pisca cora of galiña stoba.
E ta normal cu ora ta trata reunionnan cu ta bay largo, parlamento cu placa di pueblo ta cumpra cuminda pa tur hende den sala. No ta minister y parlamentario so ta ricibi cuminda sino consehero, polis y tur personal di parlamento tambe. Riba lista di cuminda, ta tuma nota cu MAS y Accion 21 no a inscribi pa cuminda pero di AVP a inscribi Wyatt-Ras, Gerlien Croes y Rycond Santos do Nascimento. Locual si ta hala atencion ta cu cada parlamentario di AVP a pidi pa un foam box pa persona. Contrario na RAIZ y MEP, ta wak cu algun a inscribi pa no un sino dos y te hasta tres foam box pa cada persona. Algun parlamentario di MEP y RAIZ a pidi pa hasta extra aros y salada.
Rib’e echo cu drs. Mervin Wyatt-Ras no a ricibi su cuminda aunke a inscribi, e presidente di parlamento, mr. Edgard Vrolijk a sigura cu e lo cuminsa cu un investigacion pa wak ken t’esun cu dede largo cu a bay cu foam box di otro parlamentario.
Tocante Edgard Vrolijk
Na 2000 el a termina su estudio na nivel HBO como maestro di scol specialisa pa educacion di 6 pa 12 aña. Na 2012 el a logra e titulo di Bachelor in Law y e aña ki el a obtene esun di Meester in Rechten. El a drenta arena politico na 2013 obteniendo 586 voto na su nomber. Na 2017, el a aumenta pa yega na 749 voto. Den ultimo eleccion el a obtene 619 voto.
Tocante Mervin Wyatt Ras
Melvin Glorinda Wyatt-Ras, miho conoci como Mervin, ta bin di famia di tres yiu Ras-Bareño y ta casa. E ta un orthopedagogo, terapista di Hypnosis Rational y terapista di famia y di sistema. Pa diesdos aña el a traha den Departamento pa Asuntonan Social, seccion Dificultad di Bida y Famia. E tin 20 aña di trayectoria den Parlamento di Aruba y e ta e prome Presidente di Parlamento femenino di 2005 pa 2009 y di 2016 pa 2017. Entre 2010 y 2013 el a figura como parlamentario independiente despues di a bandona fila di partido MEP y prome cu a ingresa den partido AVP. Na 2017 el a obtene 661 voto y na e ultimo eleccion 580 voto.


text:
Despues ku Sta Rosa Angels Vanddis a sigurá anteriormente su klasifikashon, den wikènt tras di lomba Pichingolo Kia/Nissan i Fighting Team tambe a klasifiká pa hunga serinan prefinal. Souax Gill’sport i Eagles Softex ta luchando pa bira e di kuater finalista den divishon superior di sòfbòl femenino.
Curaçaose Softball Bond (CSB) a kontinuá e kampionato di sòfbòl femenino den dòbel A den wikènt ku un total di 4 wega. Esaki ta den rekta final dje kompetensia aki ku yama Liga CSB-MCB.
Sta Rosa Angels ku tabata e promé tim ku a sigurá su klasifikashon pa ‘playoff’, a gana su di 15 wega. E kampion di Kòrsou a triunfá ku skor di 5-3 riba Souax Gill’sport. Picher ganadó tabata Janiska Franklin, miéntras ku Stephanie Carolus, Lyuska van het Kruys u Gesilene Royer kada un a bati 1 hit den 1 turno.
Pichingolo ku tras di lansamentunan di e picher Hulandes Shana te Vrede a gana resientemente di Sta Rosa Angels, den wikènt a gana ku skor grandi di Nos Tei Curaçao Office Supply: 9-0. Arnalda Margarita a tèrminá komo picher ganadó. Stephany Pasial tabata mihó batiadó ku 3 hit den 4 turno.
Mas aleu Fighting Team tambe a gana di Souax Gill’sport: 4-0. Picher Lee-Ann Craanberg a gana e wega. Sharon-Rose de Lanooi a bati 1 hit den 1 turno i a empuhá dos kareda.
Finalmente Eagles Softex a logra un viktoria importante den su lucha pa klasifikashon, ora ku e tim a gana ku skor di 10-0 di Nos Tei Curaçao Office Supply. Picher ganadó tabata Giogianys Camacho, miéntras ku Loeyendra Valentijn tabata perfekto den kaha di bateo: 3 hit den 3 turno.
E tim di Sta Rosa Angels ta sigui komodo na e promé lugá den Liga CSB-MCB ku 15 viktoria i 2 derota. Pichingolo ta okupá di dos puesto ku 11 wega ganá i 6 pèrdí. Fighting Team ta sigui na di tres lugá ku 10 triunfo i tambe 6 derota. Na e di kuater puesto tin Souax Gill’sport ku 7 viktoria i 10 wega pèrdí, miéntras ku Eagles Softex ta sigui na di sinku lugá ku 6 wega ganá i tambe 10 derota.
E kampionato ta kontinuá djarason awor ku dos wega den Buena Vista Ballpark.


text:
Aporte finansiero
Kon mi ta pidi un aporte finansiero?
Despues ku bo kaba di inskribí bo organisashon i djòp bo por pidi aporte finansiero. Den Mi profil bo ta haña bou di bo djòp un link “Aporte finansiero”.
Tene kuenta:
- E link akí ta funshoná sólamente si bo ta buska un mínimo di 10 boluntario. Si bo a yena e datonan akí bo petishon por ser kompletá.
- Te dia 30 di yanüari 2023 por hasi e petishon, pero no warda te último momentu pasó presupuesto ta limitá!
Kondishon pa pidi un aporte finansiero
-
Bo organisashon ta un fundashon òf sosiedat ofisial ku tin su propio kuenta na banko;
-
Bo djòp ta riba e website: www.bondoet.com
-
E djòp ta pas ku e karakter di BON DOET: riba 10 i/òf 11 di mart 2023 bo organisashon ta buska hende nobo ku ta bai hasi algu konkreto pa bo organisashon;
-
Pa kada djòp bo ta buska 10 hende mínimo. Di esakinan no mas ku mitar por ta liá na bo organisashon komo boluntario kaba;
- Ta 1 aporte finansiero por haña pa kada direkshon/lokalidat/adrès;
Atenshon: Nos ke duna mas tantu organisashon posibel un aporte finansiero, pero e presupuesto tin límite. Si bo trabou no ta konta ku tur e puntonan aki riba, bo no por haña finansiamentu. Esei no ta kita ku bo organisashon por partisipá den BON DOET! P’esei registrábo djòp lihé. Asina boluntarionan ta haña bo fásil.
Kiko nos ta paga?
- Material brutu manera fèrf i kos ku mester pa fèrf kuné, palu, waya i staka pa tranké, material di limpiesa, palu i mata, hèrmènt chikitu di metal, èts;
- Hür di hèrmènt òf aparato grandi manera trapi, mashin di limpia ku preshon, mashin pa koba buraku, skòp i chapi, èts;
- Ko’i kome i bebe pa tene stoma di hende ku ta traha duru, máksimo USD 150,-.
Sólamente pa instituto/organisashon pa hende grandi, tehuizen i persona ku limitashon físiko òf mental:
- Gastu di un eskurshon, manera hür di konvoi i preis di entrada;
- Pago pa artista manera payaso i kantante, òf pa hasidó di kabei òf di kara den kaso di un dia (òf mèrdia) pa malkriá nan poko: Máksimo USD 375.-;
- Den kaso ku bo aktividat ta sea un desayuno, un kuminda mèrdia òf algu por estilo bo por uza e montante kompleto pa kuminda i bibida.
Loke sigur nos no ta kompensá
- Trabou òf organisashon ku no ta kumpli ku e kriterionan general;
- Kompra di hèrmènt of kos di uzo;
- Material pa dòrna e lugá;
- Premio pa bingo òf otro sorto di wega;
- Gastu di imprenta òf material di promoshon;
Pidi plaka: atministrashon
Yena e formulario online i primi save. Bo petishon mester ta entregá mas tarda 30 di yanüari 2023. No lubidá di warda un kopia pa bo mes atministrashon.
Mas tempran bo pedida ta entregá, mihó. Oranje Fonds tin un máksimo di € 1,5 mion pa gasta pa petishonnan di finansiamentu relashoná ku NLdoet, ARUBA DOET, BON DOET, CURA DOET, STATIA DOET i SXM DOET.
E prosedimentu finansiero
Si nos aprobá bo petishon pa BON DOET (kompleto òf parsial) bo ta haña notifikashon di esei via di BON DOET TEAM. Pa mas tardá kuminsamentu di mart bo ta haña e montante akordá depositá riba kuenta di banko di bo organisashon. Asina bo por hasi bo kompras na tempu.


text:
Revista FOCUS a haci entrega di RECONOCIMENTO 2018 durante un anochi elegante y ameno na House of Mosaic. Conoci como un revista di excelencia cu pa 24 aña consecutivo, a sa di destaca nos hendenan di un forma excepcional, kendenan por ta un ehempel y inspiracion pa hopi otro persona. Cada persona reconoci a ricibi un obra di e escultora Maritza Erasmus, cu conhuntamente cu Fernando Vermeer a crea un pieza original.
Maritza Erasmus a inspira e obra riba nos dushi isla Aruba, p’esey mes el a uza nos bunita santo blanco cu textura ‘rough’ pa refleha nos baranca y e piedranan di coral. Y e color blauw ta pa nos lama na costa panort di Aruba. Memey di e obra el a pone central e potret unda ta destaca tanto e persona cu a ricibi e reconocimento como revista FOCUS. Esaki ta flota riba e fondo creando un efecto 3 dimensional. E award ta riba un pedestal como un base fuerte y stabiel, pa destaca e persona reconoci como un trofeo cotisa.
E prome persona cu a ricibi su Reconocimento diaranson anochi tabata Dokter Louise Rafael-Croes como FOCUS RECONOCIMENTO SPECIAL. Minister Andin Bikker a haci e entrega di e reconocimento na dokter Rafael-Croes, cu desde di 1997 cu el a finalisa su estudio como pediatra na Hulanda, el bin traha na Aruba unda el a atende un sinfín di mucha, cu awendia ta adultonan cu ta recorde cu un cariño special. Dokter Rafael-Croes ta un persona cu semper a vocifera su deseo pa nos tin un Aruba saludabel, feliz, sin abuso di mucha y sin violencia domestico.
Esaki ta e segundo aña cu FOCUS conhuntamente cu PANTENE, a eligi via FACEBOOK Inspiracion 2018. E reaccion atrobe tabata asina grandi cu FOCUS conhuntamente cu PANTENE a dicidi pa scoge dos persona pa nan storia cu a impacta y inspira den 2018. E dos personanan cu a ricibi e RECONOCIMENTO FOCUS PANTENE INSPIRACION tabata Gwendolyn Kock y Karena Maduro.
Gwendolin Kock –Croes, miho conoci pa ‘Wendy’ a landa riba diadomingo 11 di november 2018, for di e bahía Tomate na Venezuela, den 10 ora y 2 minuut yega Aruba. Wendy ta hopi contento cu otro persona a pon’e den nominacion pa loke el a haci cu “Crossing For Hope”. E tabata hopi emocional pa Wendy, paso ta prome biaha un hende muher ta logra landa di Venezuela pa Aruba. Wendy a ricibi su reconocimento for di Ana Maria Ramirez, ehecutivo di mercadeo di Compra Ltd.
Karena Maduro despues di un photoshooting pa un amiga cu t-shirts di “inspirational quotes” pa curvy ladies, e idea a nace pa Karena traha un closed group, pa nan por comparti tur loke nan ta haya pa inspira otro muher plus size. Awe e grupo ta consisti di mas di 2600 hende muhe y for di grupo aki a nace Viva Voluptuous Aruba Models. Karena a yena di hopi emocion ora el a lesa e ‘post’ di e personanan cu a nomin’e pa e Reconocimento Focus Pantene Inspiracion 2018. Karena a ricibi su reconocimento for di e artista Elvis Lopez, cu e asistencia di Miss Teen Earth, Shanty Kanhai, cu tabata riba e portada di december 2018.
Tur aña revista FOCUS ta duna reconocemento na un dama cu a destaca den su totalidad tanto den su trayectoria profesional como personal. E RECONOCIMENTO PERSONAHE FOCUS 2018 a bay pa Sharon Fränkel-de Cuba. E no tabata presente pa ricibi su reconocimento pa motibo di un biahe di trabou, pero Sharon a graba un mensahe cu el a comparti cu tur persona presente. E otro dos personanan cu no tabata presente pa motibonan fuera di nan alcance, tabata Ronchi de Cuba y Odo Frangie, ambos a ricibi un reconocimento den categoria di moda.
E evento di FOCUS conhuntamente cu House of Mosaic, a haci oficialmente e presentacion di e proyecto mas nobo di Fernando Mansur, cu ta su Villa Rental cual ta den proceso pa converti den un boutique hotel, cu tur e elegancia cu ta caracterisa su propietario. Fernando cu a yega di forma parti di e team di e revista, a hiba un discurso interesante ilustrando e balor di un revista awendia. Cu por considera FOCUS como un producto di luho, pa e echo cu por tin’e imprimi pa semper mientras locual cu ta digital por desaparece un dia.
E aña aki atrobe a fungi como e maestra di ceremonia Edalitza Weller, cu a luci un outfit, diseño di Gigliola Gomez. E directora di FOCUS tambe a luci un creacion esplendido di Gigliola Designs. E invitadonan tanto e cabayero- como e damanan a mustra nan estilo unico, y e damanan a ricibi tips y e productonan di e linea nobo di Pantene pa nan uza y pa despues duna nan review di e marca. E anochi aki tabatin sigur un excelente bar cu e bebidanan di Pepia Est y Divino. E ‘mixologist’, Kevin Kock, a mix un Disarrono Sour Cocktail cu a cay ful na smak durante e cocktail party den e hardin di House of Mosaic. E invitadonan disfruta di un seleccion exkisito di hors d’oeuvres di Aruba Wine & Dine.Un gradicimento special ta bay na e ekipo di ELITE, cu ta un patrocinador conhuntamente cu House of Mosaic di e entrega di Reconocimento di revista FOCUS.


text:
Premier Evelyn Wever – Croes:
ORANJESTAD – Riba 17 di november, Prome Minister Evelyn Wever – Croes a cumpli 5 aña como Prome Minister di Aruba. Ademas di ta liderando gobierno di Aruba pa di dos biaha, Prome Minister Evelyn Wever Croes tabata e persona cu a ricibi mas voto ‘votegetter’ durante e ultimo eleccion.
Premier Wever – Croes su experiencia liderando dos coalicion
Durante e dos ultimo elecionnan, Aruba a conoce gobiernonan di coalicion. Gabinete Wever – Croes I tabata un coalicion di 3 partido y gobierno actual ta un coalcion di 2 partido. Prome Minister Evelyn Wever – Croes a splica cu ora ta trata di un gobierno coalicion, tin mas ‘checks and balances’ y ta purba representa e comunidad di Aruba mas hopi cu ta posibel. Ademas tin cu traha riba e union y ‘team spirit’ pa mantene hende hunto. Premier Wever – Croes a sigui bisa cu e ta hopi importante pa trata cada hende cu respet y corda cu cada persona ta trece algo na mesa y a drenta politica pa logra algo.
‘E ta un trabou cu ta tuma su tempo pero pueblo di Aruba a haya locual cu a wordo pidi, cual ta un coalicion di diferente partido.’
Prome Minister a sigui splica cu e ta considera su mes di naturalesa como un hende cu ta gusta traha den ekipo, wanta hende hunto y inverti tempo pa cada persona sinti bon den nan rol. Esakinan ta apectonan importante pa por garantisa un coalicion stabiel, Prome Minister a splica.
Sentimento como votegetter di Aruba
Premier Evelyn Wever – Croes a expresa cu durante eleccion di aña pasa, e di dos biaha cu a wordo scogi pa carga e responabilidad di lidera pais Aruba, tabata un momento hopi emocional. Comunidad a demostra nan sosten y confiansa depositando nan voto den Prome Minister, cual a haci Premier Wever – Croes e persona cu mas voto ‘votegetter’ di pais Aruba. ‘Mi ta sintimi sumamene honra di a ricibi tanto sosten y confiansa di comunidad di Aruba. Na mes momento e ta bin cu su responsabilidad tambe, pasobra ora bo haya tanto sosten asina, bo tin cu haci e trabou hopi mas mihor pa no desfrauda niun di e personanan aki cu a deposita nan confiansa den bo.’.
Finalisando Prome Minister a expres cu e sosten cu a ricibi di comunidad a demostra cu pueblo a aproba con a goberna pais Aruba durante di e tempo di crisis. A pesar di pandemia, gobierno a percura pa bin cu solucion pa problemanan.


text:
Atletanan di bowling a yega Asuncion
E duo a hasi nan prome entrenamento inoficial na Asuncion
Atletanan di bowling a yega Asuncion y a haci nan prome entrenamento inoficial na Asuncion.
E bolicheronan y rumannan Kamilah y Abigail Dammers hunto cu coach Chris Dammers a yega e ciudad di Asuncion unda e competencia di bowling den e Weganan Odesur lo inicia diadomingo awor dia 9 di Oktober. Luna pasa ambos, bolichero di Aruba ya caba a hunga riba e mesun cancha aki na Paraguay y a obtene un bon resultado final.
Majan lo tin e entrenamento oficial mientras diadomingo mainta lo inicia cu e weganan individual.
Exito na e rumannan Dammers y coach Dammers


text:
BlackBerry
BlackBerry ta un marka di telefon inteligente, desaroyá pa e kompania kanadense BlackBerry, kual a inkorpora e servisio di mail elektroniko mobil desde 1999; aunke ku e tabata inkluí aplikashonnan típiko di un smartphone: agenda, kalendario, lista di tarea, un bloknot, navegador, aplikashonannan pa akseso na red sosial i tambe un kamara di fotografia den tur telefon. E marka BlackBerry ta famá pa su keyboard QWERTY ku ta inkorporá i pa su abilidat di risibi i manda mail riba internet, hasiendo uzo di rednan di kompanianan di telekomunikashon ku ta brinda e servisio ei. Debi na su popularidat, e termino blackberry ta wòrdu uzá pa referi na kualke telefon selular inteligente ku ta inklui un keyboard fisiko.
BlackBerry ta uza su propio sistema operativo, kual yama BlackBerry OS, pero den e luna novèmber 2015 a lansa su promé telefon selular ku ta uza e sistema operativo Android.
E termino BlackBerry a ser sugerí pa e kompania di marka Lexicon Branding, kual a demonstra e teklanan di e keyboard di e telefonnan ku e superfisie di e fruta ku ta karga mes nòmber.


text:
Enkuesta di stakeholder di CBCS
Enkuesta di stakeholder di CBCS
WILLEMSTAD/PHILIPSBURG– Otro siman, Centrale Bank van Curaçao en Sint Maarten (CBCS) lo
start un enkuesta bou di su partidonan interesá. Esaki lo ta e di tres enkuesta ku CBCS ta realisá pa
haña sa opinion di su partidonan interesá relashoná ku e manera ku Banko ta kumpli ku su tarea i
tokante sierto desaroyo importante pa CBCS. Realisashon di e enkuesta ta den man di e buró REQuest.
E último enkuesta di stakeholder, realisá na 2020, a aportá diferente punto importante pa e agènda
stratégiko i aktividatnan di CBCS. Entre otro, e enkuesta a mustra riba e nesesidat di duna prioridat
na e problemanan struktural ku tabatin na Girobank i Ennia. E stakeholdernan a konsiderá ku tabata
importante pa duna atenshon urgente na e dos institutonan ku tabata den problema, pa asina
restorá konfiansa den e integridat di CBCS komo organisashon. Otro punto di atenshon ku a bini
padilanti tabata e nesesidat di mehorá Banko su plaso di respuesta i su komunikashon. Por último,
a pidi mas atenshon pa inovashon i mihó sistema di pago.
E enkuesta nobo akí lo mester indiká si tabatin kambio den CBCS su imágen komo organisashon i
kua ta e puntonan di atenshon nobo ku Banko Sentral su partidonan interesá na Kòrsou i Sint
Maarten ta konsiderá importante.
Ta mandando invitashon pa diferente grupo na Kòrsou i Sint Maarten, i partido interesá den
eksterior, entre otro, e institutonan supervisá, otro instituto supervisor, grupo di interes,
organisashon di gobièrnu, universidat i e medionan di komunikashon.
E datonan den e rapòrtnan di RE-Quest pa CBCS lo ser presentá solamente na nivel di grupo, pa
asina protegé anonimidat di e partidonan interesá, ya ku lo no por konektá e informashon ku niun
organisashon ni persona individual.
Unabes ku finalisá e enkuesta di stakeholder i analisá e hayasgonan, CBCS lo kompartí e
resultadonan ku públiko en general meskos ku a hasi ku e enkuesta anterior.
Willemstad, 28 di òktober 2022
CENTRALE BANK VAN CURAÇAO EN SINT MAARTEN


text:
Durante un foro di profeshonalnan siman pasá riba e ‘pakete di Knops’ i e situashon finansiero penoso di nos pais, un panelista a bisa ku nos no mester drenta pániko ku Gobièrnu di Kòrsou (GdK) na un momentu dado no por kumpli ku su kompromisonan finansiero. Esaki pasombra un gobièrnu semper tin instrumènt na su disposishon pa paga. Elaborando e a bisa ku lokual GdK por hasi ta “kap e kabes di Rijkswet Financieel Toezicht (CFT) afó” pa asina e “hasi loke e ke”. Gobièrnu lo por krea sèn i tambe duna hende bòn pa kumpra kos. Su mensahe – ku e a presentá komo alternativa pa e pakete di Knops- tabata: “Si bo tin bo mes florin, sèn no por kaba”.
Mi a spera ku ningun hende a skucha e ponensia aki. Pero mi a haña entretantu asina tantu komentario, ku mi mester reakshoná pa e fantasia aki no bai biba su mes bida.
Klaro ku den teoria bo por oumentá e kantidat di plaka den sirkulashon pa asina paga bo debenan na florin. Sirkulashon di plaka sinembargo mester ta den relashon ku bo produkshon ekonómiko. Si bo oumentá plaka den bo ekonomia dor di e.o. imprimí biyetenan di florin òf duna bòn (komo remplaso di plaka) sin tene kuenta ku bo produkshon nashonal i sigur den un situashon di dekresementu ekonómiko, bo ta krea problemanan finansiero i sosialekonómiko grandi. Bo ta pone e relashon entre di florin i dòlar Merikano na peliger, bo ta sòru pa inflashon subi bárbaramente, kuentanan di spar den florin na bankonan komersial ta pèrdè balor, konfiansa den florin ta desaparesé i hende no ke keda pagá mas ku e moneda aki i huida di kapital (kapitaalvlucht) lo subi.
Si e medidanan aki ta asina bon, dikon e panelista a bisa ku e promé kos ku mester hasi ta kita kabes di CFT, esta esun ku enkargá ku supervishon finansiero? Mi no ta spekulá riba su agènda, pero mi ke atvertí pa nos no kere den webu di gai. No ta eksistí ningun ‘toverstok’. E reseta ta kononosí. Nos mester reformá nos strukturanan ku ta strobe kresementu duradero, bira mas kompetitivo globalmente, alsa nos kapasidat institushonal i yega na un maneho finansiero duradero. Kon eksaktamente nos ta hasi esaki, mester keda papiá ku Hulanda. E pakete aktual di Hulanda riba mesa no ta hiba nos na e resultadonan ariba menshoná. No mester rechas’é, pero drech’é.
Nos tin un tarea largu i difísil nos dilanti. Lo no ta fásil. Plama speransa falsu dor di krea plaka no ta yuda e kousa. Ta bon pa kòrda kon Zimbabwe no muchu tempu pasá a kana e kaminda di prent plaka pa loko. Ta bon tambe pa kòrda unda Zimbabwe ta pará awe. Ta ei nos ke bai?
Willemstad, Kòrsou


text:
Beker di plata
“For di añanan 1940 te ku añanan 60 muchanan di famia ku moda tabata risibí beker di plata komo regalo pa nan promé komunion. Dos di e bekernan aki tabata di mi mama (esun ku e man anto esun fechá 2-6-1951). Mi a kumpra e otronan serka hendenan ku tabata bende kos na kas. Mi ta un kolekshonista meskos ku mi tata. Mi ta kolekshoná tur sorto di kos di Kòrsou ku mi ta haña interesante. Mi tin tambe un kolekshon di muebles antik ku sea ta bin di Kòrsou of tin un vínkulo ku e interior di kasnan di e tempunan aya.”
E promé Santa Komunion ta un di e tres sakramentonan di Iglesia Katóliko. E otro dosnan ta Bautiso i Eukarestia. E promé komunion ta un momentu memorabel den bida di hopi mucha hòmber í muhé riba e isla; no solamente pa e importansia religioso pero tambe pa e fiesta grandi ku hopi kuminda i regalo, manera e bekernan aki.


text:
COMISION DI KPA Y CRISIS TEAM: TUR SOLICITUD DI PERMISO PA ACTIVIDAD POLITICO MESTER WORDO PIDI NA CENTRO DI HUSTICIA.
Oranjestad, 11 di mei , 2021 - Crisis Team por medio di e comunicado aki ta desea di participa na tur Partido Politico cu tur solicitud di permiso pa actividadnan politico mester wordo haci na Centro di Husticia na Santa Cruz. Recientemente e comision special di Cuerpo Policial cu ta atende cu proceso electoral hunto cu CENSO a reuni cu e partidonan politico y nan ta bon na altura di e protocol concerni pa loke ta actividad. Sinembargo pa loke ta trata solicitud pa permiso di actividadnan manera; Reunion den un Club of Bario, Carwash, Parada di Bicicleta, di Auto etc tur mester di un permiso y mester wordo pidi na tempo pa asina personal di KPA por atende cu e peticionnan cu drenta.


text:
Considerando cu algun mayor lo ta biahando sea awe of den transcurso di siman, Inmigracion Aruba ta rectifica e proceso nobo cu a anuncia ayera, y lo acepta e proceso anterior cual ta encera e carta firma door di ambos mayor.
Sinembargo, por download e formulario pa permiso pa biaha cu menor aki.
- Formulario pa permiso pa biaha cu menor (Toestemmingsformulier)
Mirando cu vakantie grandi di scol ta acercando, hopi famianan ta biaha y den cierto casonan tin menornan di edad envolvi. E proceso actual ta encera cu mester di un carta, firma pa un di e mayornan, unda cu ta duna autorisacion pa asina sali for di Aruba cu e menor di edad. Den practica, e proceso aki semper a trece contratiempo na momento di controla e documentonan cu ta ser entrega, y na varios ocasion a trece confusion, retraso y perdemento di vuelo acompaƱa pa consecuencianan pa Inmigracion Aruba. Pa e motibo aki, Inmigracion Aruba a introduci un formulario nobo, pues un maneho nobo cu ta tene cuenta cu e derecho di mucha, pa preveni secuestro di mucha.
Den pasado, tawata tin casonan caminda sea un mayor of cualkier otro persona ta probecha di e situacion y ta bandona Aruba cu e mucha menor di edad sin conocemento di e otro mayor. Pa e motibo aki, a scoge pa bin cu un proceso nobo, caminda lo usa un formulario uniforme, unda no lo rekeri mas di e geboorteakte. E sistema aki lo percura pa asina por tin un database mas amplio y miho control di parti di Inmigracion Aruba y ta mantene e procesonan corto y mas eficiente.
Inmigracion Aruba lo keda monitorea e situacion, y lo evalua e posibilidad di implementa e proceso nobo aki, entrante 18 juli 2022.


text:
Desde e prome anochi na e ‘Cena de Bienvenida’, Shanty Kanhai a causa impacto cu tur wowo a bay directamente den su direccion momento el a yega den su shimis berde haute couture, cu e team a diseña y confecciona pa Verena Lian. E comentarionan cu e director di Aruba, Robin Croes, a haya di e otro paisnan ta cu Aruba ta hopi bon prepara den tur aspecto. Shanty tur dia su look total ta impecabel tanto su makiyahe como cabey, vestuario, acesorio y sapato. E impacto ta asina grandi cu tur dia nan ta warda wak cu kico Miss Aruba ta bisti. E expectativa ta halto cu nan no por warda pa wak awe, e trahe final y trahe nacional.
Segun Robin Croes cu un punto remarcabel ta cu e organisacion di Miss Teen Earth, tur e miembronan ta relativamente jong y toch nan tin tur cos hopi bon hinca den otro. E trato y atencion pa e missnan y nan acompañante ta hopi bon. Un total di 12 candidata lo competi pa e titulo di Miss Teen Earth y su finalistananan cu ta Miss Teen Water, Miss Teen Air y Miss Teen Fire. Segun e wowo critico di Robin, cu e candidatanan cu lo bay bataya awe nochi pa e titulo maximo ta e representantenan di Aruba, Brasil y Puerto Rico. Nos Miss Aruba ta resalta ademas di su beyesa natural tambe pa su personalidad cu ta hunga un rol grandi door cu e ta un mucha muhe hopi lief, humilde, puntual y ta bay bon cu tur candidata.
Awe Shanty for di mainta tabatin un schedule hopi druk cu e.o.; un intercambio di regalo na e Alcaldia di e Ciudad de Milagro, unda el a hiba un regalo special cu el a ricibi for di Departamento di Cultura di Aruba, merdia el a haci un grabacion den sport wear, pa sigui pa e parada di desfile di trahe nacional na e Ciudad de Milagro. E entrevista cu hurado ta socode prome cu certamen awe nochi pa 8:30 pa despues e certamen tuma lugar den un parke na e Ciudad de Milagro, cu por cierto awe ta un dia festivo y ta celebra esaki cu e Milagro Fest.
Tur hende por follow instagram page di Miss Teen Earth unda cu por LIKE y automaticamente e paisnan cu mas likes ta pasa pa e cuadro final.


text:
Un informacion cu a subi mundo internacional di noticia ayera ta mustra, cu Citgo ta busca un gerente general (CEO) nobo pa asina reemplasa e Vice Presidente di e compania cu ta fungi tambe como CEO.
Tin miembro di staf di Citgo cu a solicita, pero un decision mester wordo tuma ainda. Den prensa internacional ta wordo mustra cu e gerente nobo lo mester entrega documentonan solicita pa Fiscal di Merca den investigacion di corupcion den Citgo.
E compania cu no a duna indicacion kende lo bira CEO a mustra cu tur cooperacion ta wordo duna na autoridad.
Pa loke ta trata Aruba mes, informantenan ta insisti cu Citgo Aruba mester ta na haltura di e investigacionnan cu autoridad Mericano ta haci den seno di e compania na Merca y mester tin por lo menos conocemento di e situacion serio cu e compania ta confronta.
Citgo Aruba tambe por ricibi instruccion pa entrega material informativo na tanto Citgo Merca, cu a cuminsa cu su propio investigacion riba e rumbo cu placa a tuma, como na autoridad Mericano.
Pregunta cu mester wordo haci ta, kende a screen e miembronan di gerencia y personal di Citgo cu a haya permiso pa traha na Aruba. A trece dilanti cu trabou na Aruba tabata uno di e preguntanan di Raad van Advies na gobierno den e documento cu a cuestiona si por considera e acuerdo di Citgo como legitimo. ->>Vea más...


text:
ORANJESTAD, Aruba
Gerencia di Aruba Ports Authority a bini hunto na Fish House celebra mas cu 200 aña di servicio na Aruba Ports Authority, bou di dies di su fiel empleadonan.
Na e ocasion aki gerencia di APA a gradici empleadonan balente cu a mustra nan lealtad na e compania, unda cu asta tin di nan a dedica 30 aña na Aruba Ports Authority. Personal cu asina hopi aña den servicio ta loke ta pone un empresa crece.
APA ta contento di por conta cu un grupo grandi di trahadonan cu semper a keda cu nan y kendenan awe ta celebra nan hubileo di 10, 20 y 30 aña di servicio. Esaki ta motibo pa celebra hunto cu nan y famia, y na mesun momento gradici nan pa tur esfuersonan haci durante nan carera cu APA.
E hubilarionan cu a celebra nan anniversarion ta:
Robert Bisslik a cumpli 10 aña di servicio dia prome di october 2019 y ta ocupa actualmente e function Captain di Tugboat;
Richard Croes dia prome di februari 2020 a cumpli 10 aña di servicio y ta ocupa actualmente e function di stuurman motorist;
Haimar Tromp dia prome di februari ultimo a cumpli 10 aña di servicio y ta ocupa actualmente e function di matroos;
Gelene Kelly a cumpli 20 aña di servicio dia 13 september 2019 y actualmente den administratie ta forma parti di afdeling crediteuren;
Franklin Angela a cumpli 20 aña di di servicio dia prome december 2019 y ta ocupa actualmente e function di bewaker;
Dino Yarzagaray a cumpli 30 aña dia 15 di december 2019 y ta ocupa actualmente e function di Senior Pilot;
Joslyn Gil a cumpli 30 aña di servicio di APA dia prome di januari 2020 y ta ocupa actualmente e funcion di hoofmotordrijver;
Ovandi Hirschfeld a cumpli 30 aña di servicio dia 16 januari 2020 y ta ocupa actualmente e function di haven verkeersleider;
Alex Werleman a cumpli 30 aña di servicio dia 12 di februari 2020 y actualmente ta assisti APA den e parti di magazijn;
Erwin de Mey a cumpli 30 aña di servicio dia 13 februari 2020 y ta ocupa actualmente e function di opzichter tweede klasse.
“APA ta sumamente orguyoso di por celebra asina hopi aña di servicio di su empleadonan. Boso ta ehempel di loke nos ta spera di nos empleadonan y pa APA semper ta un honor reconoce logronan asina. Boso contribution na e bienestar di e compania y na Aruba ta altamente aprecia”, asina Marc Figaroa, Managing Director di Aruba Ports Authority N.V. a bisa durante e celebracion.


text:
ORANJESTAD,Aruba
Durante siman, Prome Minister Evelyn Wever-Croes a ricibi bishita di señora Janine Rodriguez na unda cu Prome Minister a entrega señora Rodriguez un reconocemento di gratitud y aprecio pa tur loke e ta haci pa y den nos comunidad.
“Señora Janine Rodriguez, di Slachtofferhulp, ta e persona cu sa exactamente con pa duna consuelo den casonan di tristesa grandi. E ta tur caminda, cualkier ora di dia. E ta eherce e trabou aki cu alma y cuerpo. E ta mama, e ta wela, e ta profesional. E ta un hende muhe excepcional”.
Den conbersacion cu señora Janine a wordo trata e tema tambe di e comportacion di nos hobennan den temporada di Carnaval na unda cu abuso di alcohol ta dominando un parti grandi di nos hubentud.
“Cada biaha mi ta mas preocupa di loke mi ta tende di nos hobennan den parada di Carnaval. Abuso di alcohol no ta wega. Gobierno y autoridad por haci hopi pero mayornan por y MESTER haci hopi mas. Ban tuma rienda di nos destino y di destino di nos muchanan”, Prome Minister a enfatisa.
Den nomber di Gobierno y pueblo di Aruba, Prome Minister a entrega señora Janine e Reconocimento di Excelencia cua ta bon mereci pa tur trabounan cu e ta eherce na bienestar di nos pais. Danki Janine. Sigui cu e trabou di excelencia.


text:
Anotashon di preis
Produktonan di prevenshon COVID-19
Mirando tur e desaroyonan di e vírùs di Corona aki na Kòrsou i skuchando e gritunan di nos konsumidónan relashoná ku preisnan di entre otro tapa boka i ‘handsanitizer’, Fundashon pa Konsumidó a bishitá 24 establesimentu (botika i supermerkado) durante e periodo di 8 te ku 14 di sèptèmber 2020 i a anotá preis di entre otro handsanitizer, tapa boka, alkohòl, hanskun, wipes i tèrmometer.
Pa por duna un bista di e preisnan riba merkado, Fundashon pa Konsumidó a bishitá 9 supermerkado i 15 botika repartí den diferente distrito. E botikanan den kual Fundashon pa Konsumidó a anotá preis ta: botika Barber, Brievengat, Brion, Cerito, De Savaan, Dominguito, Gosie, Jannoordynweg, Juliana, Mahaai, Muizenberg, Palu Blanku, Sorsaka, Tera Cora i Zuikertuintje. E 9 supermerkadonan ku a keda bishitaa ta: van den Tweel, Bon Bini, Centrum Mahaai, Esperamos, Mangusa Hypermarket, Vreugdenhil, LZF, Queens, i Luna Park.
Resultadonan di e investigashon aki ta indiká ku tin diferensianan di preis grandi entre e establesimentunan ariba menshoná. Pa e motibu aki nos konsumidónan mester ta konsiente i bon informá pa sa unda ta kumbiní nan pa kumpra. Pa e motibu aki a repartí e resultadonan den diferente kategoria di produkto. Den e komunikado aki Fundashon pa Konsumidó ta pone énfasis riba e diferensianan di preis di e kategorianan: handsanitizer, tapa boka i alkohòl.
Diferensia di preis grandi den kategoria di ‘Handsanitizer’
Un bòter di ‘handsanitizer’ Glycerona di 100ml ta kosta na Centrum Mahaai fl. 7.91 i na Botika Brievengat esaki ta kosta fl. 14.95, kual ta un diferensia di preis di fl. 7.04. Un pakete di 2 ‘handsanitizer’ di 60ml di e marka Healthsmart ta kosta na fl. 8.72 na Centrum Mahaai i na van den Tweel esaki ta kosta fl. 13.46, kual ta un diferensia di preis di fl. 4.74.
Diferensia di preis grandi den kategoria di Tapa Boka
Den e kategoria aki a konstatá un diferensia di preis bastante grandi. Un kaha di tapa boka di 50 pida por ehèmpel, ta kosta na Botika Zuikertuintje fl. 26.25. Na Botika Dominguito esaki ta kosta fl. 47.64, kual ta un diferensia di preis di fl. 21.39. E tapa bokanan marka Kangzigcai (disposable masks) di 50 pida ta kosta na Mangusa Hypermarket fl. 25.95 i na Bon Bini Supermarket esaki ta kosta fl. 35.95, pues un diferensia di preis di fl. 10.00.
Diferensia di preis grandi den kategoria di Alkohòl
Pa loke ta trata e alkohòl marka Glacial 70% di 250ml, na Mangusa Hypermarket esaki tin un preis di fl. 6.36 i na Botika Tera Cora esaki ta kosta fl. 10.73, kual ta un diferensia di preis di
fl. 4.37. Alkohòl marka Nubia di 470ml ta kosta na Botika Sòrsaka fl. 8.78 i na Botika Barber
fl. 11.66, kual ta un diferensia di preis di fl. 2.88.
Ta bon pa menshoná ku tin diferente establesimentu (botika) ku nan propio marka di alkohòl. Preisnan di e produktonan aki ta varia i den mayoria kaso ta mas abou ku e markanan renombrá. Ta bon pa enfatisá ku Fundashon pa Konsumidó a anotá solamente preis i no a tene kuenta ku kalidat di e produktonan ariba menshoná.
Aktua responsabel ku bo sèn, paso kada un florin ta konta!
Fundashon pa Konsumidó ke enfatisá i rekordá nos konsumidónan riba e variedat di marka di produktonan di prevenshon kontra COVID19 optenibel den establesimentunan na Kòrsou. Esaki ta pone ku tin diferente preis riba merkado, kual ta eksigí di bo banda pa aktua aun mas konsiente i responsabel. Si nos ta papia di tapa boka, kòrda sigui e instrukshonnan kon pa bisti i kita esaki. Si por, dependiendo di tipo di tapa boka, kambia esaki kada 3 ora i asina evitá kontagio.
Fundashon pa Konsumidó ta invitá komunidat kompletu pa sigui e desaroyonan di COVID-19 via e diferente ruedanan di prensa organisá pa Gobièrnu di Kòrsou. Ta importante pa nos ta bon informá i eduká pa asina nos por prevení.
Pa mas informashon tokante e anotashon di preis aki òf otro informashon relashoná ku derechinan di konsumidó por manda nos un e-mail na info@fundashonpakonsumido.org òf bèl nos na 462-6666.


text:
Un pasport ta un dokumentu di biahe i un prueba di identidat. Konforme Lei di obligashon di identifikashon BES - Wet identificatieplicht BES – tur hende mas grandi ku 12 aña ta obligá pa por mustra un prueba di identidat. Pa un pasport bo tin ku bai Registro Sivil dos biaha: un biaha pa hasi e petishon i un biaha pa busk’é.
Pa hasi petishon pa e pasport i pa busk’é bo tin ku traha un sita. Ta otorgá pasport na personanan ku tin nashonalidat hulandes. Un pasport pa personanan di 18 aña bai ariba ta bálido pa 10 aña. Pa personanan te ku 18 aña e pasport ta bálido pa 5 aña. Semper mester hasi petishon pa pasport personalmente. Pues esaki ta konta pa mucha tambe. Bo por regla petishon pa un pasport pa medio di traha un sita online òf telefónikamente via +599 715 5315.
Importante
Ora di traha un pasport bo tin ku bai ku lo siguiente:
- Pasfoto na koló;
- Di bon kalidat;
- No mas bieu ku 6 luna.
Kiko mester trese ora di hasi petishon pa pasport
Bai bo sita ku lo siguiente:
- un pasfoto di koló di bon kalidat i ku ta parse bo bon. Wak riba rijksoverheid.nl pa e instrukshonnan. Konforme e instrukshonnan nobo e potrèt no mag di ta mas bieu ku 6 luna;
- tur e dokumentunan di biahe ku bo tin den bo poseshon, pues e dokumentunan bieu ku a kaduká tambe. Un otro prueba di identidat bálido (sédula òf reibeweis) si bo no tin un dokumentu di biahe ‘bieu’;
- si e persona ku ta hasi petishon ta bou di kuratela, e kurátòr mester duna pèrmit (por eskrito). Ora ku e kurátòr a duna pèrmit, mester entregá tambe (un kopia di) su prueba di identidat bálido;
- pago ta tuma lugá na momentu di hasi petishon.
Si bo tin ménos ku 18 aña, e ora ei bai tambe ku lo siguiente:
- un kopia di prueba di identidat di bo mayor(nan) òf e hende(nan) ku ta kuida bo i ku tin outoridat paternal, ku un firma riba esaki.
- Si bo mayornan òf e hendenan ku ta kuida bo ta bini huntu ku bo ora di hasi petishon, nan tambe mester bin ku un prueba di legitimashon;
- un pèrmit por eskrito di tur hende ku tin outoridat paternal/mayornan, inkluso nan firma. Pa esaki bo mayornan òf e personanan ku ta kuida bo por yena e formulario di pèrmit pa dokumentu di biahe pa menornan di edat online, prent e i firm’é.
Pa mas informashon tokante outoridat paternal bo por wak riba www.rijksoverheid.nl.
Gastu di Pasport
Pasport komersial
Bo ta biaha hopi? E ora ei bo por hasi petishon pa un pasport komersial. E pasport aki tin 66 enbes di 34 página.
Buska bo pasport
Por pasa buska bo pasport tres siman despues ku bo a hasi petishon.
Bo pasport a pèrdè òf nan a hòrt’é
- Bo por hasi petishon mesora pa un pasport nobo.Huntu ku e petishon bo ta firma un Deklarashon di desaparishon na Registro Sivil.
- Bo a haña bo pasport bieu bèk? E ora ei entreg’é na Registro Sivil. Esaki pasobra e pasport aki no ta bálido mas.
- Bo a pèrdè bo pasport den eksterior? E ora ei hasi denunsia na polis lokal kaminda bo ta.
Balides
Bishita na kas
Por ta ku pa motibu di un limitashon físiko bo no por bin Registro Sivil pa e petishon pa bo dokumentu di identifikashon. Den e kaso ei bo por pidi pa un bishita na kas. Promé ku e bishita na kas tuma lugá, bo tin ku hasi un petishon na Registro Sivil. Si bo ta bin na remarke pa e servisio na kas, e ora ei segun sita un empleado di Registro Sivil ta pasa serka bo pa regla bo petishon pa bo dokumentu di identidat.
Biaha pa eksterior
Sierto paisnan ta pone eksigensia pa loke ta trata e periodo di balides na momentu ku bo drenta e pais òf na salida. Por ehèmpel na momentu di drenta e pais bo pasport mester ta por lo ménos algun luna bálido ainda. Pidi informashon tokante esaki serka bo agensia di biahe, na embahada òf na konsulado di e pais di bo destinashon i e paisnan ku bo ta biaha atraves di nan. No solamente ora di hasi petishon, pero tambe ora ku un solo mayor / persona ku outoridat ta biaha ku un yu menor di edat (bou di 18 aña) bo tin mester di pèrmit di e mayor ku outoridat paternal. Lesa si bo tin mester di pèrmit riba www.rijksoverheid.nl.
Biaha ku yu
Bo ta biaha ku bo yunan pa eksterior i bo tin un otro fam ku nan? E ora ei bo tin mester di un prueba ku bo ta e tata òf mama, òf ku bo tin outoridat paternal.
Pasport di emergensia i laissez-passer
Bo no tin un dokumentu di biahe bálido i tòg bo tin ku biaha? E ora ei den kasonan spesial bo por hasi petishon pa un pasport di emergensia. Bo tin ku kumpli ku sierto kondishonnan sí e ora ei. I bo tin mester di prueba. Por ehèmpel bo tin ku proba ku bo no por posponé bo biahe. E pasaporte di emergensia i e laisser-passer (pèrmit pa pasa) ta dokumentunan temporal di biahe i nan no ta prueba di identidat. Bo por biaha ku de dokumentunan aki por ehèmpel despues di pèrdida, ladronisia òf desaparishon di bo dokumentu regular di biahe.
Bai ku bo dokumentu di emergensia
Ta pidi e persona ku a hasi petishon ku e por mustra dokumentunan a base di kua por proba e urgensia di su biahe. Manera un deklarashon médiko di un spesialista, pasashi i/òf reservashon. Den kaso di fayesimentu di un miembro di famia mester mustra un akta di fayesimentu.
Seguidamente e persona ku ta hasi petishon mester mustra tambe:
- E pasport aktual;
- Un (1) pasfoto;
- Sèdula
Gastu di dokumentu di emergensia
Na aña 2021 e gastunan pa hasi petishon pa un dokumentu di emergensia ta:


text:
ORANJESTAD,Aruba
Despues cu diabierna ultimo World Health Organization, oficialmente a bisa cu mester pone mas atencion riba Corono Virus y declara esaki emergencia mundial, gobierno di Aruba a sigui pone tur atencion riba e virus aki. Diadomingo den un conferencia di prensa extra ordinario tanto Minister encarga cu Salubridad Sr. Dangui Oduber como Minister di Husticia mr. Andin Bikker a bini hunto pa splica kico tur gobierno ta haciendo. Na momento cu a bira conoci cu e virus aki ta spread hopi lihe gobierno mesora a activa tur departamento concerni. Ta trata di stakeholder, crisis team y diariamente ta reuni pa cuminsa haci e preparacionnan necesario pa pais Aruba ta mas miho prepara posibel. E conferencia ta pa informa riba e medidanan di precaucion cu a tuma como pais y informa comunidad den cuadro di transparencia riba yegada di algun pasahero for di China. E pasaheronan aki ta residente di Aruba cu a bay pasa dia di vakantie relaciona cu Aña nobo Chines na China. Te na e momento aki no tin ningun caso di e virus aki na Aruba, pero momento cu e personanan aki yega Aruba ya caba tin medida di pre-caucion. Lo tuma tur e pasonan necesario pa ta bon prepara. Hospital ya caba tin su camber di isolacion cu por tuma un gran cantidad di pashent den caso cu tin indicacion cu nan por tin e virus. Tambe tin area pa cuarentena manera tin otro caminda di mundo pa evita cu e virus por sigui spread. Departamento di Salud Publico ta den bon contacto cu specialistanan y Asociacion di dokternan di cas unda a splica nan tur kico haci si nan haya un persona cu e virus. E personanan cu ta yegando Aruba for di China prome cu na baha for di avion Departamento di Salud Publico lo haci un control preventivo unda lo check nan prome nan baha for di avion. E pasaheronan aki lo ser pone den cuarentena pa dos siman pa di e forma aki controla e situacion. Minister Oduber a bisa cu e personanan no ta bin for di e area na China unda e Corona Virus a sali y no mester crea panico. Minister Bikker a bisa cu e personanan cu ta biniendo Aruba diadomingo atardi ta riba un vuelo for di Hulanda. E pasaheronan aki a sali for di China y for di e area cu no tin indicacion cu tin e virus aki y los di esey China mes ta tumando varios paso prome cu e personanan bandona e pais. Si personanan cu kier bin bishita Aruba como turista nan mester di un Visa y den deliberacion cu ATA ta un averahe di 30 persona Chines sa bin pa luna. Entre tanto mayoria di e avionnan cu ta bula pa China cu vuelo diario, mayoria di nan a limita nan vuelonan. Merca tambe a bin cu un tipo di restriccion pa biaha for di China. Minister Bikker a bisa cu ta evaluando kico ta bay haci basa riba consehonan cu a haya cu ta medida di articulo 7 inciso 3 di toelatingsbesluit cu den pasado a emiti ora tin caso di virus similar cu mundo a confronta cu’e. Aruba no tin vuelo director for di China, otro paisnan cu nan ta pasa di transito tambe ta tene nan control y China mes ta tene su control. E risico pa Aruba ta keda hopi chikito. Aruba como un pais turistico ta keda vigila esaki hopi di cerca pero como gobierno kier garantisa cu no mester bay over na panico pasobra e situacion ta bou control.


text:
E projekto Kunukito Hidropóniko ta start ku sistemanan nobo den plantamentu.
Ministerio di GMN a kuminsá ku e preparashon pa e proyekto ‘Kunukito Hidropóniko’. E proyekto ta e di 4 fase den e koperashon entre ministerionan di GMN i MEO, Adeck, ku ta e organisashon di empresanan chikí i mediano, APC (Agencia Presidencial de Coperacion) i Universidad de la Guajira di Colombia, riba tereno di ‘food and nutrition security’. E koperashon konkreto entre e organisashonnan a kuminsá for di 2016.
E proyekto ‘Kunukito Hidropóniko’ ta enserá entre otro ku ta bai implementá 7 diferente téknika òf sistema di produkshon agrario riba tereno di AVB (ántes LVV). A limpia 5000 m2 di un total 33 hèktar di tereno na AVB pa ehekutá e proyekto.
E 7 téknikanan di produkshon agrario di proyekto ‘Kunukito Hidropóniko’ ta :
1.Plantamentu den baki di palu den un supstansha ku awa ku ta kontené 14 nutriente. E téknika aki ta duna bon resultado ku plantamentu di kròpsla.
2.Plantamentu den baki di palu den un sustrato di klei, kaska di aros i supstansha ku ta kontené nutriente. E téknika aki ta duna bon resultado ku plantamentu di kònkòmber, promentòn, tomati i silantro.
3.Plantamentu den pipanan di PVC. E téknika aki tambe ta duna bon resultado ku plantamentu di kròpsla.
4.Plantamentu den saku di plèstik pretu ku diferente sustrato. Un bon téknika i simpel pa produsí chili peper i promentòn.
5.Organoponia. Téknika di produkshon ku ta hasi uzo di sustrato di “vermicompost”, klei di laman, santu i kaska di aros. Organoponia tambe ta duna bon resultado ku plantamentu di promentòn, tomati i salada.
6.Biofertilisante den 2 kiosko. Téknika di produkshon di nutriente orgániko.
7.Téknika pa produsí kuminda di bestia. E tereno ya ta limpiá i egalisá. E profesornan di Riohacha entre tantu ta na Kòrsou kaba i huntu ku AVB ta trahando por riba diseño i ubikashon di e diferente téknikanan di produkshon agrario.


text:
Dialuna mainta pa mas o menos 9:50, central di polis ta wordo notifica di un accidente basta serio na altura di Do It Center na Savaneta.
Na yegada di patruya di Polis ta bin topa cu un auto marca KIA Model Picanto color cora numera A-62264 y un Nissan March color preto numera A-58473.
E señora den e Kia Picanto bayendo direccion pabao aparentemente a bira malo tras di stuur y a bay dal den Nissan March Preto bayendo direccion pariba.
A pidi ambulance cu urgencia mirando e situacion di e señora. Na yegada di personal di ambulance a atende e señora y a stabilise y bay cune cu maximo urgencia pa hospital.
Polis a cera e caminda pa asina ambulance por a transporta e victima pa hospital pa haya tratamento medico avansa.
Polis di trafico y di tecnico a presenta na e sitio pa haci nan investigacion. Departamento di slachtofferhulp a presenta pa duna famia sosten den e momentonan aki.
Lamentablemente pa 12:31pm. Dr.Daza ta constata fayecemento di e señora chauffeur Carmen Anastatia Simmons naci na Aruba 25 augustus 1955 (66 aña)
Cuerpo Policial ta manda palabra di condolencia na famia di e fayecido.


text:
Diabierna 26 di januari Departamento di Aduana ta celebra e Dia Internacional di Aduana 2018. Riba e fecha aki nos ta brinda honor na tur Miembro di e prestigioso Cuerpo di Aduana cu ta contribui na Crea un Ambiente Empresarial Sigur tanto pa e Desaroyo Economico di nos pais Aruba, como tambe salbaguardia e interesnan di nos pais pa loke ta trata medio ambiente, salud publico, y seguridad.
Aduana a pasa sigur door den algun “challenge”, cambionan y desaroyonan tanto interno como externo. Mirando desaroyonan mundial, di tecnologia, “knowledge”, leynan y comercial nos ta creando e posibilidadnan pa bai bai padilanti.
Instrumentonan cu sigur ta dunando resultado ta entre otro nos: CNI, website moderno, dialogo cu clientenan, scan machinenan, opleidingnan interno externo, sistema di pago online, proceduranan nobo y adapta.
Locual ta mas importante di e cambio di e procesonan y e desaroyonan ta e entusiasmo y bon voluntad e Cuerpo di Aduana y di e trahadonan Administrativo cu ta sostene nos Aduaneronan den nan tareanan prestigioso.
Den 2018 nos lo sigui esforsa nos mes como organisacion di Aduana pa Crea un Ambiente Empresarial Sigur pa Desaroyo Economico pa nos pais Aruba”.
Cu gratitud inmenso Director, Gerencia, Staf y Personal Administrativo ta Felicita tur Aduanero riba Dia Internacional di Aduana 2018.


text:
E acceso Na internet Ku muhénan Di aber E manera Den liña
Bo kier ta wak con Satisfaccion su sed seal
Disel di hisa di aber Biba na lugánan di biba Liber parto het bo ta
No ta warda otro.
Bon bini na parto liber-Het, na unda e otro Contador biba di aber e Kisas kier ta atraé pa Bo ta bo lugánan di Biba, por fabor i bunita E relacionnan sexual. Bo tabata sera pa release Ku un bunita tonto, mi No sa di bèrguensa i limitashon. ora di forma di un Studiante, e lider di e Transmishon ta biba for di Kompas di mihó universidat di oropa. I, por ta, implementa lo Seña ku tin un yiu Di avansá estado di gestación. Òf fini pensa den ta Saka probecho di dos entusiasmo Pa dama di honor. Inclui si bo deseo rico Bai mas leu di e Normal, parto liber-het e Ta seif haña un bo Ta organisá den liña, kontestá Su preferensia. Na e registrar den nos Parto liber-het, bo ta Kapas pa sunrise den un Atmósfera aki arcos di naturalesa Times i un infinito plaser. Di hasi, ta esnan mas Bunita kisas di aber, biba Lo dispuesto di karni, mi Ta na hundu garganta, konsoladó, Wega di kandela ta baila, Yen di karnal òf pa otro. Date lihé na unico di Nos di komunidat i no Tin plaser pasa un agradabel Rico i kontakto ku e Sexual gusta i koló. Ta spera bisa ku bo Ta.


text:
Ceuta
Ceuta, na Maroko Sebta (árabe: سَبْتَة) ta un di e dos siudat outónomo di Spaña na kosta norte di Afrika. E ta situá den e península di Tingitana na oria di e estrecho di Gibraltar. Ademas di Laman Mediteráneo e tin frontera ku Maroko den oeste i suroeste. E siudat tin un superfisie di 18,5 km² i un poblashon di 84.959 habitante (2017).[1] Cueta ta sirbi komo kamp militar i puerto liber. E ta den Union Oropeo bou di un status ku sierto exklushonnan, entre otro e régimen di aduana i impuesto.


text:
Nos ta stima, pasobra El a stima nos prome. Si un hende bisa “Mi ta stima Dios, y ta odia su ruman”, e ta un gañado, pasobra esun cu no ta stima su ruman cu el a mira, no por stima Dios, kende e no a mira. Y e mandamento aki nos tin di dj’E cu esun cu stima Dios mester stima su ruman tambe (1 Juan 4:19-23).
Ken cu ta odia su ruman ta un matado y boso sa cu ningun matado. No tin bida eterno ta permanece den dje. Na esaki nos conoce amor y nos mester entrega nos bida pa nos rumannan (1Juan 4:15-16).
Ma ken cu tin e biennan di mundo y ta mira su ruman den necesidad, y ta cera su curason p’e, ta con e amor di Dios ta permanece den dje? (1 Juan 4:17).
Pa motibo di materialismo y falta di temor di Dios, hende su curason a cera pa otro. Hende ta wak nan propio interes y no ta preocupa cu interes di otro. E falta di respet di un pa otro, respet pa bida di otro, respet pa famia di otro, respet pa matrimonio y respet pa hogar di otro a yega na un nivel hopi abao. Ta parce manera hende no kier biba mas cu otro.
Cada biaha cu nos trata di hiba e evangelio di e Reino di Dios pa un hende, esey no ta sosode pa motibo di religion. Pero esey mester sosode pa motibo di amor, pasobra nos tur mester corda cu Dios a stima e mundo aki asina tanto cu El a manda su Yiu unigenito pa ken cu kere den dj’E no bay perdi ma haya bida eterna.
Dios ta stima tur hende riba mundo, hasta esunnan cu ta rechasa Dios pa motibo di orguyo, inmoralidad, incredulidad y duresa di curason. Pero locual ta sosode ta cu Dios no por stima nan pica, pasobra pica ta separa hende for di Dios.
Dios ta amor, ta luz y den dj’E no tin nada nada di scuridad, p’esey nos mester permanece den e luz cual ta Cristo Hesus.
Asina cu nos cuminsa tene amistad of laga e mundo domina nos, sea pa placa, deseo di poder of grandesa, nos ta aparta for di Dios. Pasobra ta para skirbi cu amistad cu mundo ta enemistad cu Dios.
Pasobra tur esunnan cu ta guia pa e Spirito di Dios, esakinan ta e yiunan di Dios (Romanonan 8:14). Djis tene na cuenta ora hende ta trata otro malo y sa cu e spirito ey no ta di Dios.
Awendia mundo a drenta den un sistema hororoso caminda bida no ta respeta. Hasta bida di mucha no ta conta, pasobra nos tur por mira con halto e nivel di abortus ta subiendo na mundo. Y dia pa dia tur caminda ta aprob’e.
Teniendo multiple forma pa evita un embaraso, hende educa ta prefera sali na estado y bay haci aborto. Aki nos ta mira e palabra di Dios ta cumpli cu e amor di hopi lo fria.
Pasobra inikidad lo aumenta y nos tur ta experiencia esey awor aki, caminda balor di bida di hende no ta conta mas. P’esey e palabra di Dios ta bisa nos cu esun cu persevera te na final, esey lo ta salba.
Laga nos para hunto como un famia, haci oracion y biba pa Señor, pasobra e binida di Cristo Hesus ta cerca. Cristo Hesus ta e unico caminda di berdad y e bida, e unico opcion pa nos salbacion.


text:
Konflikto riba herensia di Martin Luther King a terminá.
Korte a terminá un konflikto entre e tres yunan di Martin Luther King Jr., tokante benta di e beibel i e medaya di pas ku nan tata a gana ku e premio Nobèl. Den 2014, dos yu hòmber di King a bai di akuerdo pa bende e dos ophetonan di nan tata, pero e yu muhé Bernice no kier a bende esakinan na un kumpradó anónimo, pasó pa e, ta trata di ophetonan “sagrado”. E tin e beibel i e medaya den su poder. P’esei e rumannan hòmber a entamá un kaso i a supliká wes pa nan ruman muhé entregá nan e ophetonan. E wes a duna nan rason i a disidí ku Luther King III ta haña e ophetonan, segun Reuters. E detayenan eksakto di e veredikto no ta konosí ainda, p’esei e ophetonan mester keda wardá turesten den e kaha fuerte di korte. Riba petishon di ámbos partido, Luther King III lo keda ku e yabi. Dexter King ta presidente di e korporashon ku ta atministrá e herensia di Martin Luther King Jr. Martin Luther King III ta presidente di e konseho di direktiva. Bernice King ta akshonista i miembro di direktiva. Martin Luther King Jr. a keda asesiná na 1968 dor di James Earl Ray. E no a laga tèstamènt atras.